ΘΕΜΑΤΑ

Α. ΕΙΔΙΚΑ ΘΕΜΑΤΑ

1. Επικύρωση Πρακτικών, σελ.

2. Ανακοινώνεται ότι με το 37/15-3-2020 Προεδρικό Διάταγμα, που δημοσιεύθηκε στο ΦΕΚ 65/15-3-2020 διορίστηκε Νικόλαος Χαρδαλιάς του Γεωργίου στη θέση του Υφυπουργού Προστασίας του Πολίτη», σελ.

3. Τήρηση ενός λεπτού σιγή εις μνήμην του Φίλιππου Πετσάλνικου, τέως Προέδρου της Βουλής, σελ.

4. Αναφορά στην πανδημία του κορωνοϊού Sars-Cov2, σελ.

5. Αναφορά σχετικά με τις εξελίξεις στο μεταναστευτικό-προσφυγικό ζήτημα, σελ.

6. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ

1. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Ναυτιλίας και Νησιωτικής Πολιτικής εκσυγχρονισμός του θεσμικού πλαισίου για τις θαλάσσιες μεταφορές και λοιπές διατάξεις, σελ.

2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση Σύμβασης Δωρεάς μεταξύ του κοινωφελούς ιδρύματος με την επωνυμία «Αλέξανδρος Σ. Ωνάσης», της ανώνυμης εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» και του Ελληνικού Δημοσίου»., σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΚΑΚΛΑΜΑΝΗΣ Ν., σελ.

ΟΜΙΛΗΤΕΣ

Α. Επί της αναφοράς στην πανδημία του κορωνοϊού Sars-Cov2:

ΑΒΔΕΛΑΣ Α., σελ.

ΒΑΣΙΛΕΙΑΔΗΣ Β., σελ.

ΒΕΛΟΠΟΥΛΟΣ Κ., σελ.

ΒΙΛΙΑΡΔΟΣ Β., σελ.

ΚΑΡΑΘΑΝΑΣΟΠΟΥΛΟΣ Ν., σελ.

ΚΕΓΚΕΡΟΓΛΟΥ Β., σελ.

ΛΟΒΕΡΔΟΣ Α., σελ.

ΜΠΑΚΑΔΗΜΑ Φ., σελ.

ΜΠΟΓΔΑΝΟΣ Κ., σελ.

ΜΥΛΩΝΑΚΗΣ Α., σελ.

ΞΑΝΘΟΠΟΥΛΟΣ Θ., σελ.

ΞΕΝΟΓΙΑΝΝΑΚΟΠΟΥΛΟΥ Μ., σελ.

ΡΑΠΤΗ Ζ., σελ.

ΣΑΚΟΡΑΦΑ Σ., σελ.

Β. Επί της αναφοράς σχετικά με τις εξελίξεις στο μεταναστευτικό-προσφυγικό ζήτημα:

ΚΕΓΚΕΡΟΓΛΟΥ Β., σελ.

ΜΥΛΩΝΑΚΗΣ Α., σελ.

ΛΟΒΕΡΔΟΣ Α., σελ.

Γ. Επί διαδικαστικού θέματος:

ΑΒΔΕΛΑΣ Α., σελ.

ΒΕΛΟΠΟΥΛΟΣ Κ., σελ.

ΚΑΚΛΑΜΑΝΗΣ Ν., σελ.

ΚΑΡΑΘΑΝΑΣΟΠΟΥΛΟΣ Ν., σελ.

ΛΟΒΕΡΔΟΣ Α., σελ.

ΜΠΟΓΔΑΝΟΣ Κ., σελ.

ΞΑΝΘΟΠΟΥΛΟΣ Θ., σελ.

Δ. Επί του σχεδίου νόμου του Υπουργείου Εξωτερικών:

­

ΒΑΣΙΛΕΙΑΔΗΣ Β., σελ.

ΒΕΛΟΠΟΥΛΟΣ Κ., σελ.

ΒΙΛΙΑΡΔΟΣ Β., σελ.

ΚΑΡΑΘΑΝΑΣΟΠΟΥΛΟΣ Ν., σελ.

ΚΕΓΚΕΡΟΓΛΟΥ Β., σελ.

ΛΟΒΕΡΔΟΣ Α., σελ.

ΜΠΑΚΑΔΗΜΑ Φ., σελ.

ΜΠΟΓΔΑΝΟΣ Κ., σελ.

ΜΥΛΩΝΑΚΗΣ Α., σελ.

ΞΑΝΘΟΠΟΥΛΟΣ Θ., σελ.

ΞΕΝΟΓΙΑΝΝΑΚΟΠΟΥΛΟΥ Μ., σελ.

ΡΑΠΤΗ Ζ., σελ.

ΣΑΚΟΡΑΦΑ Σ., σελ.

ΦΡΑΓΚΟΓΙΑΝΝΗΣ Κ., σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΙΘ΄

Τρίτη 17 Μαρτίου 2020

Αθήνα, σήμερα στις 17 Μαρτίου 2020, ημέρα Τρίτη και ώρα 10.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Θα κάνω δύο ανακοινώσεις πρώτα:

α) Διορισμός Υφυπουργού Προστασίας του Πολίτη: «Κύριε Πρόεδρε, έχουμε την τιμή να παρακαλέσουμε όπως ανακοινώσετε στο Σώμα ότι με το 37/15-3-2020 προεδρικό διάταγμα, που δημοσιεύθηκε στο ΦΕΚ 65/15-3-2020 διορίστηκε Νικόλαος Χαρδαλιάς του Γεωργίου στη θέση του Υφυπουργού Προστασίας του Πολίτη».

β) Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ναυτιλίας και Νησιωτικής Πολιτικής: «Εκσυγχρονισμός του θεσμικού πλαισίου για τις θαλάσσιες ενδομεταφορές και λοιπές διατάξεις».

Παρ’ ότι για λόγους που όλοι καταλαβαίνουμε είμαστε ελάχιστοι, θα ήθελα να σας παρακαλέσω να κρατήσουμε ενός λεπτού σιγή εις μνήμην του συναδέλφου Φίλιππου Πετσάλνικου, πρώην Προέδρου της Βουλής και να σας ανακοινώσω ότι υπάρχει απόφαση του Προέδρου ότι σε εύθετο χρόνο, όταν ξεπεραστεί η λαίλαπα της επιδημίας, ως είθισται, θα γίνει τιμητική εκδήλωση στην Ολομέλεια, όπως γίνεται πάντοτε, εις μνήμη του συναδέλφου μας, Φίλιππου Πετσάλνικου.

(Στο σημείο αυτό τηρείται στην Αίθουσα ενός λεπτού σιγή)

Αιωνία του η μνήμη.

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση Σύμβασης Δωρεάς μεταξύ του κοινωφελούς ιδρύματος με την επωνυμία “Αλέξανδρος Σ. Ωνάσης”, της ανώνυμης εταιρείας με την επωνυμία “ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ” και του Ελληνικού Δημοσίου».

Η Διάσκεψη των Προέδρων αποφάσισε στη συνεδρίαση της 12ης Μαρτίου 2020 τη συζήτηση του νομοσχεδίου σε μία συνεδρίαση με τη διαδικασία της οργανωμένης συζήτησης, ενιαία επί της αρχής και επί των άρθρων. Νομίζω ότι έχω τη σύμφωνη γνώμη σας.

Παρακαλώ πριν να ανεβαίνει ο ομιλητής στο Βήμα, θα φέρνετε το ποτήρι με το νερό, όχι όταν είναι ο ομιλητής στο Βήμα.

Ξεκινάμε, λοιπόν, πρώτα με τους δύο γενικούς εισηγητές, έπειτα τους ειδικούς αγορητές και μετά τους Κοινοβουλευτικούς Εκπροσώπους και ο κύριος Υπουργός, βέβαια.

Καλείται στο Βήμα ο κ. Βασίλειος Βασιλειάδης, γενικός εισηγητής της Νέας Δημοκρατίας.

**ΒΑΣΙΛΕΙΟΣ ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Αγαπητές και αγαπητοί συνάδελφοι, κύριε Υπουργέ, είναι πραγματικά μια περίεργη στιγμή για εμένα. Είμαι νέος Βουλευτής και αυτή είναι η πρώτη μου εισήγηση του νομοσχεδίου στην Ολομέλεια της Βουλής των Ελλήνων. Πρόκειται για μια τιμητική διαδικασία στην πορεία ενός πολιτικού -έτσι κι αλλιώς θα ένιωθα την ευθύνη της στιγμής-, ωστόσο η συγκυρία για τη χώρα μας, την Ευρώπη, την υφήλιο είναι μοναδική.

Η γενιά μας δοκιμάζεται από κινδύνους, που κακώς δεν πιστεύαμε πως θα αντιμετωπίσουμε ποτέ, που ακούγαμε από τις γιαγιάδες και τους παππούδες μας ως εμπειρίες μιας άλλης εποχής. Αντιλαμβανόμενος, λοιπόν, τη σημασία των ημερών θα ήθελα να εκφράσω την εμπιστοσύνη μου προς την Κυβέρνηση και τη στήριξή μου προς όλες τις αποφάσεις που πήρε για την αντιμετώπιση αυτής της πρωτόγνωρης κρίσης και να ζητήσω από όλους τους πολίτες να σεβαστούν τις αποφάσεις αυτές, να υπακούν στις εντολές και να επιδείξουν την απαραίτητη αλληλεγγύη για την οποία πολύ καλά ξέρω ότι είναι ικανοί.

Συγχωρέστε με, κύριε Πρόεδρε, για την εισαγωγή μπαίνω στο υπό συζήτηση σχέδιο νόμου.

Κυρίες και κύριοι, πρόκειται για την κύρωση σύμβασης δωρεάς μεταξύ του κοινωφελούς ιδρύματος με την επωνυμία «Αλέξανδρος Σ. Ωνάσης», της ανώνυμης εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» και του ελληνικού δημοσίου. H σύμβαση η οποία υπογράφτηκε στις 17 Φεβρουαρίου του τρέχοντος έτους αφορά δωρεά του Ιδρύματος «Αλέξανδρος Ωνάσης» ύψους 800.000 ευρώ για τη μελέτη και υλοποίηση έργων στο πλαίσιο της πρωτοβουλίας Repositioning Greece, το οποίο αφορά στην αναβάθμιση και στην ενίσχυση της εικόνας της χώρας στο εξωτερικό. Πρόκειται για μια δράση του Υπουργείου Εξωτερικών, όπως μας παρουσίασε και ο Υφυπουργός, ο κ. Φραγκογιάννης στην επιτροπή, η οποία έχει ως στόχο την επανατοποθέτηση της Ελλάδας στον παγκόσμιο χάρτη, ανάγκη την οποία είχε διαγνώσει ήδη προεκλογικά ο Πρωθυπουργός, Κυριάκος Μητσοτάκης και η Νέα Δημοκρατία.

Η εικόνα μας παραμένει ευάλωτη στις πιέσεις συχνά απρόβλεπτων οικονομικών εξελίξεων. Όπως βλέπουμε τώρα με την πανδημία οι επιπτώσεις των αναγκαίων μέτρων που πήρε και θα πάρει η Κυβέρνηση σε συνδυασμό με την ίδια την πανδημία αναμένεται να πλήξουν τον τουρισμό, τον κυρίαρχο τομέα της οικονομίας μας ακόμα περισσότερο. Νομίζω εύλογα μπορούμε όλες και όλοι να αντιληφθούμε τη σημασία της αποκατάστασης της εικόνας της χώρας μας διεθνώς πολύ περισσότερο όταν τελειώσει και αυτή η περιπέτεια που βιώνουμε αυτή την περίοδο.

Αναφορικά με το περιεχόμενο του υπό συζήτηση σχεδίου νόμου αρχικά θα ήθελα να τονίσω πως πρόκειται για κύρωση της μεταξύ των μερών σύμβασης και όχι για συνολική έγκριση ή αποτίμηση της πρωτοβουλίας Repositioning Greece. Τα δύο άρθρα του σχεδίου αφορούν την κύρωση και την έναρξη ισχύος της σύμβασης, συμπεριλαμβάνεται το πλήρες κείμενο της σύμβασης το οποίο αναφέρει μεταξύ άλλων το αντικείμενο του έργου, το οποίο χωρίζεται σε τέσσερα υποέργα τα οποία προβλέπουν: τη διενέργεια ποιοτικών και ποσοτικών ερευνών στην Ελλάδα και το εξωτερικό, τη σύνταξη της στρατηγικής, τη διαμόρφωση της κεντρικής ιδέας και των δημιουργικών ιδεών, το σχεδιασμό οδηγιών προς τους τελικούς χρήστες δηλαδή τους φορείς του δημοσίου, τη διάδοση του παραδοτέου στους φορείς αυτούς και την προβολή της όλης διαδικασίας. Το κόστος των υποέργων έχει προϋπολογιστεί από το δημόσιο το οποίο δεν επιβαρύνεται καθόλου και δεσμεύεται για τη χρήση του έργου προς τους φορείς του.

Προβλέπεται σύσταση της Επιτροπής Έργου, η οποία αποτελείται από δύο μέλη από το δημόσιο και ένα μέλος από το ίδρυμα, εξασφαλίζεται έτσι ο έλεγχος του έργου από το δημόσιο το οποίο επίσης είναι ο απόλυτος κύριος, νομέας και κάτοχος του έργου ως προς τα θέματα πνευματικής ιδιοκτησίας. Ως προς το χρονοδιάγραμμα η βούληση είναι το έργο να ξεκινήσει άμεσα και να ολοκληρωθεί έως το τέλος του 2020. Την ίδια στιγμή προβλέπεται λύση της σύμβασης εφόσον αυτή δεν κυρωθεί έως τις 30 Απριλίου του 2020.

Κύριε Πρόεδρε, η αποκατάσταση της εικόνας και της αξιοπιστίας της χώρας μας αποτελούν καθολικό αίτημα της κοινωνίας και ειδικότερα της γενιάς μου και των ανθρώπων που καλούνται να ζήσουν και να δραστηριοποιηθούν εδώ για πολλές δεκαετίες που θα ακολουθήσουν. Αναμφίβολα θα επιβιώσουμε και αυτής της κρίσης. Θα πρέπει να φροντίσουμε από τώρα για την επόμενη μέρα. Εν προκειμένω πρόκειται για μια γενναιόδωρη δωρεά από ένα ίδρυμα με μακροχρόνια παρουσία και εμπειρία στα πολιτιστικά δρώμενα της χώρας, η αξιοπιστία και η τεχνογνωσία που διαθέτει το ΄Ιδρυμα «Αλέξανδρος Ωνάσης» αποτελούν εγγύηση για το αποτέλεσμα που ζητάμε.

Σας ευχαριστώ και σας καλώ να υπερψήφισετε το σχέδιο νόμου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Μπράβο σας για τη συντομία.

Προχωρούμε με το γενικό εισηγητή από το ΣΥΡΙΖΑ, τον συνάδελφο, κ. Θεόφιλο Ξανθόπουλο.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Και εγώ παραλαμβάνω τη σκυτάλη, όπως είπα στην επιτροπή, από τον συνάδελφο. Είναι η πρώτη μου εισήγηση στην Ολομέλεια του Σώματος και βέβαια σε μια πολύ δύσκολη συγκυρία για όλη την ελληνική κοινωνία.

Θέλω από το Βήμα εδώ της Βουλής να πω ότι το «Μένουμε Σπίτι» είναι προϋπόθεση για τη συλλογική μας επιβίωση και πρέπει να το ακολουθήσουμε όλοι. Ταυτόχρονα προσβλέπουμε με πολύ μεγάλη ελπίδα στους άντρες και τις γυναίκες του εθνικού συστήματος υγείας, οι οποίοι με αυταπάρνηση αυτές τις στιγμές δίνουν τον υπέρ πάντων αγώνα για να αναταχθεί η κοινωνία. Και πρέπει να σκεφτούμε όλοι τι σημαίνει ένα σοβαρό, συγκροτημένο, ουσιαστικά χρηματοδοτούμενο εθνικό σύστημα υγείας, πώς αποτελεί ασπίδα για όλη την κοινωνία, πώς καταρρέουν αυτές τις στιγμές οι μύθοι του νεοφιλελευθερισμού για την ανταγωνιστικότητα των συστημάτων υγείας μεταξύ ιδιωτικού και δημόσιου τομέα.

Και θέλω να πω επίσης ότι εμείς ως ΣΥΡΙΖΑ ανατάξαμε ένα δημόσιο σύστημα υγείας που βρισκόταν σε κατάρρευση, αφήσαμε ανοιχτά ζητήματα για την περαιτέρω βελτίωση του, υπάρχει ένα μαξιλάρι περί τα 35 δισεκατομμύρια από το οποίο μπορεί η νυν Κυβέρνηση να χρηματοδοτήσει δράσεις για την καταπολέμηση του κορωνοϊού και με αυτόν τον τρόπο εμείς αντιλαμβανόμαστε και την πολιτική μας απέναντι στην κοινωνία και τη στάση μας απέναντι στα ζέοντα, φλέγοντα και μείζονα ζητήματα του τόπου.

Κυρίες και κύριοι Βουλευτές, συζητάμε σήμερα την κύρωση ενός σχεδίου νόμου που έχει σχέση -ουσιαστικά μιας σύμβαση- μεταξύ του ελληνικού δημοσίου του Ιδρύματος «Αλέξανδρος Ωνάσης» και της «ΑΡΙΟΝΑ ΕΛΛΑΣ». Διαβάζω στο άρθρο 1 του σχεδίου: «Η πρωτοβουλία Repositioning Greece αφορά στην εκπόνηση και υλοποίηση στρατηγικής για τη βελτίωση της εικόνας της Ελλάδας διεθνώς. Ειδικότερα προβλέπεται η αποτύπωση συγκεκριμένης στρατηγικής κοινής αποδοχής για τη βελτίωση της εικόνας της Ελλάδας διεθνώς με τη συστηματική προετοιμασία συνεισφορά προσώπων εγνωσμένου κύρους και συμμετοχή της κοινωνίας των πολιτών.»

Σε αντιδιαστολή αυτού πριν από ένα χρόνο περίπου ο Πρόεδρος του ΣΥΡΙΖΑ, ο Αλέξης Τσίπρας, είχε δηλώσει ότι εμείς δεν είμαστε αντίθετοι σε καμμία περίπτωση με αυτού του είδους τις δωρεές και τις ενισχύσεις του ελληνικού κράτους, όμως πρέπει να υπάρχει ένα συγκροτημένο σχέδιο, πρέπει να υπάρχει μια συγκροτημένη στόχευση να ξέρουμε ως ελληνική πολιτεία από πού ξεκινάμε και πού πηγαίνουμε και κάτι τέτοιο δεν το βλέπουμε στο παρόν σχέδιο νόμου.

Θέλω, επίσης, να πω ότι η χώρα υπέστη αυτό το διεθνές bullying κατά την περίοδο των μνημονίων, τσαλακώθηκε η εικόνα της χώρας και τσαλακώθηκε και η εικόνα των πολιτών της και αντιλαμβανόμαστε πάρα πολύ καλά την ανάγκη να ανασυγκροτηθεί αυτή η εικόνα.

Αυτή η εικόνα κατά την άποψή μας έχει ένα τρισδιάστατο πλαίσιο, είναι το αξιακό πλαίσιο, ο αξιακός πυλώνας της ιστορίας μας, είναι η φύση, το περιβάλλον το φυσικό μας το οποίο έχει μια εξαιρετική μοναδικότητα και τρίτον είναι οι παραδόσεις του λαού μας. Αυτό το τρίπτυχο, λοιπόν, πρέπει να αναδειχθεί μέσα από την προσπάθεια που θα κάνουμε συλλογικά και συνολικά, έτσι ώστε να αποκαταστήσουμε κατά το δυνατόν την εικόνα της χώρας στο διεθνές στερέωμα και να βαδίσουμε με βάση αυτές τις παραδεδεγμένες αξίες.

Δέστε τώρα τα ζητήματα της επιμέρους κριτικής. Λέει, λοιπόν, το υπό συζήτηση σχέδιο νόμου ότι ο σχεδιασμός της στρατηγικής περιλαμβάνει τη διεξαγωγή ποσοτικής έρευνας που θα προσδιορίσει την υφιστάμενη εικόνα της χώρας και θα παραγάγει δείκτες εικόνας βάσει των οποίων θα αξιολογείται η θέση της. Το είχα θέσει και στην επιτροπή πού θα αξιολογεί τη θέση της, υπάρχει πλαίσιο χωρών στις οποίες απευθυνόμαστε, υπάρχουν δείκτες αξιολόγησης στους οποίους θα καταταχθούμε; Είναι μια πολύ γενική θεώρηση και πραγματικά είμαστε πάρα πολύ επιφυλακτικοί σχετικά με αυτές τις γενικόλογες δηλώσεις.

Στο άρθρο 8 αναφέρεται σε γεγονότα ανώτερης βίας χωρίς περαιτέρω να προσδιορίζεται, έστω και ακροθιγώς, τι συνιστά, κατά την άποψη των συντακτών, γεγονός ανώτερης βίας, έτσι ώστε να έχουμε μια βάση και να εκτιμήσουμε το τι ακριβώς συμβαίνει. Παράδειγμα της συγκυρίας: Η τρέχουσα κατάσταση είναι γεγονός ανώτερης βίας; Μπορεί να αναιρέσει, δηλαδή, τη λειτουργία και την ισχύ αυτής της συμφωνίας; Είναι ένα ζήτημα το οποίο θα πρέπει να το αντιμετωπίσουμε.

Τέλος, στο υποέργο 4 παράγραφος 1 αναφέρεται ότι θα επιλεγούν οι χώρες με τις οποίες θα συνεργαστεί η πολιτεία σε ό,τι αφορά την υλοποίηση του προγράμματος. Πάλι μπαίνει το ερώτημα: Πώς θα επιλεγούν αυτές οι χώρες; Με ποια κριτήρια θα επιλεγούν αυτές οι χώρες; Δεν πρέπει να περιλαμβάνονται στο σώμα, έτσι ώστε να ξέρουμε και εμείς περί τίνος πρόκειται και πώς θα κινηθεί αυτού του είδους η υπόθεση;

Συνεχίζω, κύριε Πρόεδρε, λέγοντας το εξής. Εξ ορισμού δεν είμαστε απέναντι σε καμμία μορφή ενίσχυσης της εικόνας της χώρας και γενικά, αύξησης του ειδικού βάρους της χώρας στις διεθνείς σχέσεις και στη διεθνή πραγματικότητα. Επομένως πάσα προσφορά δεκτή, αρκεί να εντάσσεται σε έναν συνολικό στρατηγικό σχεδιασμό τέτοιον που να βοηθάει πράγματι τη χώρα και τέτοιον που η χώρα να μπορεί να προσπορίζεται οφέλη που της αναλογούν. Διότι, ας μην ξεχνούμε ότι όλα αυτά γίνονται για λογαριασμό της χώρας και πρέπει να γίνονται και επ’ ωφελεία της χώρας.

Επομένως ένα πολύ πιο συγκεκριμένο θεσμικό πλαίσιο, με στοχοθεσία, περιεχόμενο και κυρίως, διαδικασία θα βοηθούσε την Εθνική Αντιπροσωπεία να αντιληφθεί την κατεύθυνση αυτού που συζητάμε. Επομένως σαφώς είμαστε υπέρ τέτοιων πρωτοβουλιών, κινήσεων που ενισχύουν τη θέση της χώρας στο διεθνές στερέωμα, πλην όμως, λόγω των συγκεκριμένων πλημμελειών, αδυναμιών, ασαφειών και προβλημάτων που παρουσιάζει η συγκεκριμένη κύρωση, ως ΣΥΡΙΖΑ, ψηφίζουμε «παρών».

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Σας ευχαριστώ, κύριε Ξανθόπουλε.

Τον λόγο έχει ο ειδικός αγορητής από το Κίνημα Αλλαγής, ο συνάδελφος κ. Βασίλης Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, η χρονική περίοδος που διανύουμε είναι εξαιρετικά δύσκολη. Δεν χρειάζεται να το λέμε, αλλά πρέπει να επισημαίνουμε ότι η οικονομική δυσπραγία την οποία βιώναμε και λόγω της κρίσης και λόγω των λαθεμένων πολιτικών που ακολούθησαν, έρχεται να επιβαρυνθεί με μια πρωτόγνωρη κατάσταση με την πανδημία του κορωνοϊού, που έχει διαστάσεις βεβαίως υγείας και ασφάλειας για τους πολίτες, αλλά και για την ίδια την κοινωνία και την οικονομία.

Είναι αχαρτογράφητα τα νερά τα οποία βαδίζουμε, όμως πρέπει να βαδίσουμε υπεύθυνα, συλλογικά, με ψυχραιμία και αυτοπειθαρχία. Η ατομική ευθύνη, να το τονίσουμε για άλλη μια φορά, είναι σε αυτή την περίπτωση κοινωνική ευθύνη και κοινωνική αλληλεγγύη και πρέπει να πετύχουμε το καλύτερο δυνατό αποτέλεσμα.

Ταυτόχρονα, όμως, δεν πρέπει να ξεχνάμε ότι η χώρα βρίσκεται υπό πίεση με το προσφυγικό - μεταναστευτικό σε έξαρση και κυρίως, με την τουρκική επιθετικότητα στον Έβρο και στο Αιγαίο να είναι στο αποκορύφωμα της και με προχωρημένα τα σενάρια για ένα επόμενο αναβαθμισμένο χτύπημα.

Επισημαίνουμε ότι χρειάζεται ενίσχυση του συστήματος επιτήρησης των θαλασσίων συνόρων, που ναι μεν έχει βελτιωθεί σε σχέση με την πολιτική του «δεν έχει σύνορα η θάλασσα», αλλά, όπως αποδείχθηκε χθες, με τη διέλευση από όλο το Αιγαίο του εμπορικού δουλεμπορικού, θα έλεγα, με μετανάστες, που αποβιβάστηκαν τελικά στην Κέα, υπάρχουν σοβαρά κενά.

Η χρονική συγκυρία και οι εξελίξεις καθιστούν ευάλωτη την κοινωνία και την οικονομία μας και δεν γνωρίζουμε, αλλά μπορούμε να φανταστούμε τις τεράστιες επιπτώσεις σε όλους τους τομείς, από τον τουρισμό και τις υπηρεσίες μέχρι την παραγωγή και το εμπόριο, το εισόδημα των εργαζομένων και το επίπεδο διαβίωσης, το οποίο προφανώς και θα έχει επιπτώσεις.

Σε αυτό το πλαίσιο συζητάμε σήμερα την κύρωση της σύμβασης δωρεάς του Ιδρύματος «Ωνάση» προς το ελληνικό δημόσιο και εξαρχής θέλω να τονίσω για άλλη μια φορά ότι οι προσφορές των ιδρυμάτων είναι καλοδεχούμενες, αλλά δεν υποκαθιστούν την υποχρέωση της πολιτείας να διασφαλίσει πρόσβαση για όλους τους πολίτες σε ποιοτικές υπηρεσίες και βέβαια δεν πρέπει να επαφίεται στη φιλανθρωπία των ιδρυμάτων.

Είναι αναμφισβήτητο γεγονός ότι η δημόσια υγεία που θεμελιώθηκε από το ΠΑΣΟΚ και δημιουργήθηκε με βάση αυτή το Εθνικό Σύστημα Υγείας, που δημιουργήθηκαν και λειτούργησαν για τους πολίτες μας εκατόν πενήντα και πλέον κέντρα υγείας, εξήντα νομαρχιακά και επτά πανεπιστημιακά νοσοκομεία, είναι μια τεράστια υποδομή που χρειάζεται αξιοποίηση.

Για εμάς, το Εθνικό Σύστημα Υγείας είναι βασικός πυλώνας του κράτους και σήμερα πρέπει όσο ποτέ άλλοτε να βάλουμε μπροστά την αναγέννηση του ΕΣΥ, με την περαιτέρω στελέχωσή του, τον εκσυγχρονισμό και τη συμπλήρωση των υποδομών, αλλά και την αναβάθμιση με σύγχρονο τεχνολογικό εξοπλισμό.

Το έμψυχο δυναμικό του ΕΣΥ, που χτυπήθηκε από την κρίση, αλλά και τις πολιτικές που ακολούθησαν, καταβάλλει αυτές τις μέρες υπεράνθρωπες και φιλότιμες προσπάθειες. Εκτός από το χειροκρότημά μας, πρέπει να επιβραβευθεί στην πράξη και μισθολογικά και ασφαλιστικά για την κρίσιμη και επικίνδυνη εργασία του. Όμως, αυτό επισημαίνεται, αλλά δεν είναι της ώρας. Είναι για μετά τον απολογισμό.

Χρειάζονται σήμερα αποφάσεις χωρίς ολιγωρίες και λαμβάνονται σε έναν σημαντικό βαθμό. Θέλω εδώ να παραθέσω τις βασικές θέσεις του Κινήματος Αλλαγής, που διατυπώθηκαν ανάμεσα σε άλλες από την Πρόεδρό μας και κατά τη χθεσινή επικοινωνία της με τον Πρωθυπουργό. Η κατάθεση αυτών των προτάσεων γίνεται για να συμβάλει στην αντιμετώπιση αυτής της κατάστασης με τον καλύτερο τρόπο, ούτως ώστε οι επιπτώσεις να είναι λιγότερες.

Στηρίζουμε την προσπάθεια της χώρας και αυτό πρέπει να επισημανθεί και οι περισσότερες, όλες οι πολιτικές δυνάμεις με τον έναν ή τον άλλο τρόπο συμβάλλουν σε αυτό και είναι αυτή μια πρόοδο για τη χώρα μας. Διότι να θυμηθούμε ότι μια ανάλογη κρίση το 2009 δεν αντιμετωπίστηκε από όλους μας με τον ίδιο τρόπο. Κάποιοι προσπαθούσαν με τα λάθη, τις παραλείψεις και όλα όσα μπορούσαμε να συζητήσουμε και κάποιοι ήταν απέναντι, κόντρα σε αυτή την προσπάθεια που έκανε να αντιμετωπίσει η χώρα.

Πρέπει να το πούμε. Σήμερα υπάρχουν διαφορετικές απόψεις για την αντιμετώπιση του προβλήματος. Μία, παραδείγματος χάριν, εκφράζεται και από ένα μεγάλο κράτος συλλογικά, την Αγγλία, αλλά εδώ η επιλογή που έγινε από την πολιτεία, ύστερα και από την επίσημη και σοβαρή, θα πρόσθετα, γνώμη των επιστημόνων είναι μία και στηρίζεται από όλες τις πολιτικές δυνάμεις. Αυτό πιστεύω ότι θα έχει τα καλύτερα αποτελέσματα, σε αντίθεση με αυτά που έγιναν στο παρελθόν.

Το βάρος, όπως προείπα, το σηκώνει το δημόσιο σύστημα υγείας, που, παρά τα προβλήματα, αντέχει. Ο ιδιωτικός τομέας είναι εξαφανισμένος και επειδή η συζήτηση το προηγούμενο διάστημα είχε και ένα τέτοιο χαρακτηριστικό, αν χρειάζεται ή όχι, βεβαίως χρειάζεται, αλλά πρέπει να είναι μέσα στο δημόσιο σύστημα ενεργός και με βάση τις γενικές κατευθύνσεις της πολιτείας.

Γι’ αυτό, λοιπόν, σήμερα πρέπει να υπάρξουν αποφάσεις που να αξιοποιήσουν και τον ιδιωτικό τομέα στο πλαίσιο του ευρύτερου δημόσιου συστήματος υγείας. Χρειάζονται άμεσα μέτρα, διοικητικά και οικονομικά. Να πω ότι πρέπει να ανοίξουν όσο το δυνατόν περισσότερα κρεβάτια μονάδων εντατικής θεραπείας. Η άμεση πρόσληψη που ανακοινώθηκε και προχώρησε τις προηγούμενες μέρες δεν αρκεί για αυτό. Χρειάζεται παραπάνω ανθρώπινο δυναμικό.

Πρέπει να δούμε εάν -όπως πρέπει- σε κάθε περιφέρεια θα υπάρξει νοσοκομειακό ίδρυμα που θα είναι αποκλειστικά για την αντιμετώπιση του κορωνοϊού. Να πολλαπλασιαστούν τα σημεία ελέγχου για τεστ, να ενταχθούν στον ενιαίο σχεδιασμό -όπως προείπα- και τα ιδιωτικά κέντρα, ο ιδιωτικός τομέας, με κάθε νόμιμο τρόπο και βέβαια με την ανάλογη αποζημίωση από το κράτος, με βάση τα καθορισμένα τιμολόγια. Να προμηθευτούν τα νοσοκομεία έγκαιρα όλα τα αναγκαία μέσα για την προστασία των εργαζομένων στην υγεία. Όπου δεν έχει γίνει ακόμα αυτό, να προχωρήσει.

Να αντιμετωπιστεί βεβαίως αυτό το φαινόμενο της αισχροκέρδειας στην αγορά, που δεν αρκεί με μία υπουργική απόφαση, γιατί κάποιοι προσπαθούν -όπως σε κάθε κρίση- να κερδοσκοπήσουν και να κονομήσουν παράνομα και εις βάρος της κοινωνίας. Να ληφθεί ειδική μέριμνα για τα νησιά του Αιγαίου που είναι υπερφορτωμένα, που είναι εγκλωβισμένοι μετανάστες - πρόσφυγες και ασφυκτιούν.

Η ελληνική οικονομία και οι επιχειρήσεις, οι εργαζόμενοι που ήδη ξεκίνησαν και βιώνουν αυτές τις συνέπειες, χρειάζονται μέτρα που θα ξεφεύγουν από την πεπατημένη και αυτά τα οποία η Ευρωπαϊκή Ένωση φαίνεται ότι θα αποφασίσει ή στα οποία προχωρεί με την αναστολή προβλέψεων του Συμφώνου Σταθερότητας για ένα έτος.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Η Ελλάδα μην ξεχνάμε ότι παρουσιάζει σοβαρά προβλήματα, αναιμική ανάπτυξη, υστέρηση εσόδων και τα στοιχεία του πρώτου διαστήματος του 2020 το επιβεβαιώνουν. Έχει πολύ μεγαλύτερες ανάγκες από τις χώρες της κεντρικής Ευρώπης, από τη Γερμανία ή από τη Γαλλία. Είμαστε επομένως υποχρεωμένοι να πάρουμε επιπλέον μέτρα και να έχουμε επιπλέον στήριξη ή ελευθερία κινήσεων από την Ευρωπαϊκή Ένωση. Πρέπει να απαιτήσουμε από την Ευρωπαϊκή Ένωση εκταμίευση πολύ μεγαλύτερου ποσού από τα 37 δις. που ακούγεται ότι θα γίνει, εξαίρεση από τους δημοσιονομικούς στόχους και για τα επόμενα χρόνια. Βέβαια, οι κρατικές ενισχύσεις που δεν θα θεωρούνται ως κρατική επιδότηση να αφορούν και την υγεία και τους εργαζόμενους και όχι μόνο τις επιχειρήσεις, αλλά το σύνολο.

Να μειωθούν, όπως είπα, οι στόχοι και τα επόμενα χρόνια. Βεβαίως αυτά θα απαιτήσουν και πρέπει να γίνει ριζική αλλαγή του κρατικού προϋπολογισμού, για να έχουμε ενίσχυση και του Προγράμματος Δημοσίων Επενδύσεων και των κονδυλίων για το Εθνικό Σύστημα Υγείας. Και βέβαια πρέπει να στηριχθούν οι επιχειρήσεις που κλείνουν με αποφάσεις της πολιτείας…

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, παρακαλώ πρέπει να είμαστε αυτοπειθαρχημένοι και εμείς μέσα στην Αίθουσα. Πρέπει να κλείσετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** …όσον αφορά τους εργαζόμενους που ουσιαστικά τίθενται σε υποχρεωτική διαθεσιμότητα.

Ένα σοβαρό θέμα, το οποίο έπρεπε ήδη να είχε ανακοινωθεί, είναι η αναστολή των πλειστηριασμών και των κατασχέσεων και η παράταση της προθεσμίας στις 30 Απριλίου να γίνει τουλάχιστον μέχρι τέλους του έτους. Δεν είναι δυνατόν να συνεχίζουμε να το ζητάμε αυτό και να μην συγκροτείται και μία επιτροπή, ελάχιστο δείγμα διάθεσης συνεννόησης, με ευθύνη της Νέας Δημοκρατίας.

Να προετοιμαστούν ειδικά μέτρα στήριξης του τουρισμού και βέβαια να δοθεί η δυνατότητα ούτως ώστε οι τράπεζες να μπορούν να έχουν τη ρευστότητα που χρειάζεται το restart τις επόμενες μέρες για την οικονομία το επόμενο διάστημα.

Κλείνω με τη σαφή τοποθέτηση για το νομοσχέδιο γιατί διαχρονικά ορισμένοι πολύ πλούσιοι Έλληνες, με αίσθημα αλτρουισμού και διάθεση προσφοράς, έδωσαν μέρος της περιουσίας τους ή μεγάλα χρηματικά ποσά για να εξυπηρετήσουν κοινωφελείς σκοπούς και να βοηθήσουν τη χώρα μας σε δύσκολες στιγμές. Η προσφορά αυτών των ανθρώπων πρέπει να είναι και παράδειγμα και πηγή έμπνευσης για τους σημερινούς ευκατάστατους, ιδίως σε μία περίοδο που η χώρα έχει ανάγκη τους ανθρώπους που μπορούν να προσφέρουν για το κοινό καλό.

Όποια δωρεά μπορεί να βοηθήσει την πατρίδα μας είναι σημαντική και ευπρόσδεκτη, όπως είπα εξ αρχής από όπου κι αν προέρχεται και μακάρι να υπάρξουν και ανάλογες πρωτοβουλίες, χειρονομίες. Η πολιτεία οφείλει να τα εντάσσει σε μία συνολική πολιτική, που βέβαια θα αξιοποιεί υπέρ του κοινωνικού συνόλου.

Στο πλαίσιο αυτό λοιπόν προσερχόμαστε σήμερα να ψηφίσουμε την κύρωση σύμβασης της δωρεάς μεταξύ του ελληνικού δημοσίου, του Ιδρύματος «Ωνάση» και της εταιρείας αντιπροσώπου του Ιδρύματος στην Ελλάδα, με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ», με την οποία το Ίδρυμα «Ωνάση» θα χρηματοδοτήσει ένα συγκεκριμένο έργο μέσα στο πλαίσιο της κυβερνητικής πρωτοβουλίας για την αναβάθμιση και ενίσχυση της διεθνούς εικόνας της χώρας, όπως έχει ήδη ανακοινωθεί.

Η σύμβαση υπογράφηκε τον Φεβρουάριο του 2020 και έρχεται πολύ σύντομα στη Βουλή. Έτσι γρήγορα πρέπει να αξιοποιούμε τις όποιες πρωτοβουλίες και είμαστε θετικοί, με τις προτάσεις και τις επισημάνσεις που κάναμε στη διάρκεια συζήτησης του θέματος στην αρμόδια Επιτροπή, προκειμένου να συμβάλλουμε με τον καλύτερο τρόπο για την αξιοποίηση και της συγκεκριμένης δωρεάς.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο ειδικός αγορητής από την Ελληνική Λύση, ο συνάδελφος κ. Αντώνης Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς θα ήθελα να μεταφέρω σε όλες και όλους τη συμπαράσταση ολόκληρης της Κοινοβουλευτικής Ομάδας της Ελληνικής Λύσης σε όσους δοκιμάζονται αυτή τη στιγμή από τον κορωνοϊό, μία επιδημία η οποία κατέληξε σε πανδημία.

«Μένουμε σπίτι» είναι βέβαια και το δικό μας σύνθημα και προσπαθούμε να το περάσουμε μέσω των μέσων μαζικής ενημέρωσης και του διαδικτύου. Προσέχουμε τον εαυτό μας, προσέχουμε τους συνανθρώπους μας.

Κυρίες και κύριοι συνάδελφοι, προτού ξεκινήσω να πω για τη δωρεά του Ιδρύματος «Ωνάση», θέλω να αναφέρω ότι πραγματικά με εξέπληξε πως η Κυβέρνηση αυτή δέχτηκε αυτή τη δωρεά. Έσωσε τα προσχήματα με τον ΣΥΡΙΖΑ, διότι υπάρχει μία αγκαλιά εδώ, Κυβέρνηση - Κίνημα Αλλαγής και ΣΥΡΙΖΑ.

Είναι μια δωρεά την οποία κανείς δεν καταλαβαίνει και θα παρακαλούσα και τον καλό μου φίλο, τον κ. Κεγκέρογλου, να μας πει πώς ψήφισε «ναι», διότι στην επιτροπή άλλα μας έλεγαν, όχι εσείς, κύριε Κεγκέρογλου, ο προηγούμενος ειδικός αγορητής…

**ΑΝΔΡΕΑΣ ΛΟΒΕΡΔΟΣ:** Με προβληματισμό.

**ΑΝΤΩΝΙΟΣ ΜΥΛΩΝΑΚΗΣ:** Κύριε Λοβέρδο, ξέρω τι λέω γιατί ήμουν εκεί. Προς τιμήν του ο τέως Πρόεδρος της Βουλής κ. Βούτσης πιστεύω ότι κατάλαβε τι εννοούσα. Το ίδιο έκανε και η κ. Σακοράφα από το ΜέΡΑ25 και το ΚΚΕ.

Είπα «πώς είναι δυνατόν να φέρετε, κύριε Υπουργέ στη Βουλή μία από τις 17-2-2020 σύμβαση δωρεάν, μεταξύ της Κυβέρνησης και του Ιδρύματος «Ωνάση», το οποίο έχει την έδρα του στο Λιχτενστάιν, σε φορολογικούς παραδείσους;». Δεν είναι κακό να φέρνουμε μία σύμβαση να την κυρώσουμε. Είναι κακό να μην ξέρουμε για ποιο πράγμα υπάρχει, γιατί γίνεται αυτή η σύμβαση των 800.000 ευρώ.

Γιατί κάποιος κακόβουλος -μακριά από εμένα, το είπα και στην επιτροπή και δεν λέω κάτι διαφορετικό ποτέ- θα μπορούσε να πει ότι έτσι όπως είναι γραμμένη αυτή η σύμβαση, με αυτό το άγχος του Ιδρύματος «Ωνάση» να θέλει να προβάλλεται συνεχώς και να διαφημίζεται, γιατί δεν έδινε τις 800.000 στα μέσα μαζικής ενημέρωσης να το διαφημίσουν;

Και τι είναι αυτό το οποίο θα πράξει το Ίδρυμα «Ωνάση» για να ενισχύσει και να αναβαθμίσει την εικόνα της χώρας στο εξωτερικό; Δεν μας λέει πώς. Θα είναι με βιβλία, με θεατρικές παραστάσεις; Θα γίνει μέσω μιας θυγατρικής της «ΑΡΙΟΝΑ ΕΛΛΑΣ» η οποία, προσέξτε, έχει μεν ορισμένους σκοπούς χρήσεις, δηλαδή είναι πολιτιστικά και δεδομένα κ.λπ., αλλά έχει και τεχνική κατασκευή, είναι τεχνική κατασκευαστική. Και αν δείτε τους ισολογισμούς, όλα τα χρήματα, τα έσοδα είναι από ενοικιάσεις, από κατασκευές, από αυτά.

Άρα, λοιπόν, είμαστε υπέρ πάντα οι δωρεές να πηγαίνουν υπέρ της χώρας και υπέρ του ελληνικού λαού. Αυτό το έχουμε ξεκαθαρίσει. Να γνωρίζουμε, όμως, αυτές οι δωρεές πού πάνε ακριβώς. Σας έκανα και την πρώτη, θα τα πούμε και παρακάτω, για το πού πρέπει να πάνε, σύμφωνα με την Ελληνική Λύση αυτή την εποχή και σε αυτό το δύσκολο χρονικό διάστημα που διανύουμε, τα χρήματα αυτά, εάν θέλει το Ίδρυμα «Ωνάση» να πούμε ότι έκανε πράγματι μία δωρεά.

Κυρίες και κύριοι συνάδελφοι, θέλω να πω δυο πράγματα, προτού έρθω στη σύμβαση, για το πρόβλημα το οποίο υπάρχει αυτή τη στιγμή σε όλο τον κόσμο, αυτή την πανδημία, αυτό τον λοιμό. Είχαμε πει πριν δύο μήνες, διά στόματος του Προέδρου της Ελληνικής Λύσης, του Κυριάκου Βελόπουλου, από τούτο εδώ το Βήμα, όταν ξεκίνησε στην Κίνα, κάντε έλεγχο σε αεροδρόμια, λιμάνια, ΚΤΕΛ. Δεν είχε γίνει τίποτα. Πηγαινοερχόταν ο κόσμος στα αεροδρόμια χωρίς να γίνεται κανένας έλεγχος. Αυτό το έλεγαν όλα τα κόμματα. Δεν το έκανε η Κυβέρνηση. Καθυστέρησε.

Είχαμε πει από την αρχή, όταν θα ξεκινήσει ο ιός στην Ελλάδα, προσέξτε την αισχροκέρδεια. Δεν έγινε τίποτα για την αισχροκέρδεια. Έχουμε φτάσει μία μάσκα που πουλιόταν 10 λεπτά να πουλιέται 10 ευρώ. Εδώ υπάρχει και διαφήμιση σε τηλεοπτικό σταθμό. Και το λέω τώρα ξέρετε γιατί; Γιατί κάποτε και κάποιες φορές οι αδικίες πρέπει και να αναφέρονται και να σταματούν.

Πέσανε πάνω, μετά το 5,5% της Ελληνικής Λύσης στην τελευταία δημοσκόπηση της «PULSE» στο «ΣΚΑΪ», στον Πρόεδρο τον Κυριάκο Βελόπουλο γιατί έβγαλε ένα αντισηπτικό μια εταιρεία και το πήρε και το διαφήμισε. Ξέρετε πολύ καλά όλοι πώς διαφημίζουμε στην τηλεόραση. Η τηλεόραση είναι γρήγορη διαφήμιση. Άρα, λοιπόν, αυτό το προϊόν έγινε η αιτία να ξεσηκωθούν οι «αρουραίοι» -όχι όλοι, οι «αρουραίοι», ξέρουν ποιοι είναι αυτοί- των μέσων μαζικής ενημέρωσης για να καταστρέψουν υποτίθεται και να στείλουν στον εισαγγελέα τον Πρόεδρο της Ελληνικής Λύσης και να καταστρέψουν την Ελληνική Λύση, η οποία δεν καταστρέφεται. Δεν υπάρχει ταβάνι για την Ελληνική Λύση προς το παρόν. Θα το δούμε, όμως, αυτό.

Σήμερα βλέπετε ότι υπάρχουν δεκάδες διαφημίσεις σε εφημερίδες ότι βρήκαν τον προστάτη του κορωνοϊού. Σε κανάλια διαφημίζονται έξι –λέει- μάσκες συν ένα μπουκαλάκι αντισηπτικό των εκατό γραμμαρίων στα 14 ευρώ. Έτσι δεν είναι, κυρία Ράπτη;

**ΖΩΗ ΡΑΠΤΗ:** Ναι, έτσι είναι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και 3 ευρώ αντικαταβολή.

**ΑΝΤΩΝΙΟΣ ΜΥΛΩΝΑΚΗΣ:** Ναι αντικαταβολή.

Θέλω να πω άλλο. Είναι 14 ευρώ συν 10 ευρώ τα μεταφορικά. Είναι 24 ευρώ.

Κανένας δεν ασχολείται με αυτό το πράγμα. Έγινε αυτό που έγινε. Εξηγήθηκε νομίζω ότι ο κανένας πλέον δεν έχει το παραμικρό να πει για το θέμα που είχε δημιουργηθεί.

Έχουμε τον Κωνσταντίνου του ΚΕΕΡΦΑ. Σας είχα πει, κύριοι της Κυβέρνησης, και το λέω και προς τον Υπουργό Προστασίας του Πολίτη, ότι θα δημιουργηθεί πρόβλημα. Στη Μυτιλήνη έγινε πορεία. Και μάλιστα η αστυνομία ακολουθούσε την πορεία. Εκατοντάδες λαθρομετανάστες έκαναν διαδήλωση και κανένας δεν μίλησε. Την Κυριακή στα Βριλήσσια ήρθανε τα όργανα να παίξουν για τους καημένους τους λαθρομετανάστες. Δεν μίλησε κανένας. Η άδεια δεν υπήρχε. Την είχε πάρει πίσω ο δήμαρχος. Δεν πήγε, όμως, καμμία αστυνομία και εισαγγελέας. Δεν υπάρχει τίποτα γι’ αυτό.

Επειδή πρέπει να το τρέξω, εμείς αυτό το οποίο λέμε από την αρχή και το ξαναλέμε είναι όχι λαθρομετανάστες στην ηπειρωτική Ελλάδα. Και τι κάνετε; Κάνετε ένα έγκλημα διπλό. Τους καινούργιους που έρχονται τους μεταφέρετε στο εσωτερικό και τους βάζετε σε δομές. Όσοι έρχονται τους φέρνετε στην ηπειρωτική Ελλάδα. Και ξέρετε, πήρε φωτιά προχθές η Μόρια. Γιατί πήρε φωτιά η Μόρια ξέρετε; Οι πληροφορίες μας είναι ότι θα την κάψουν τη Μόρια στο τέλος. Γιατί αυτοί οι οποίοι βρίσκονται δύο χρόνια εκεί πέρα λένε ότι άμα δεν υπάρχει η Μόρια, θα μας πάνε κι μας στο εσωτερικό. Αυτά κάνετε.

Αντί να τους πάτε σε ακατοίκητα νησιά και εν συνεχεία, σε δυο-τρεις μήνες, να τους πάτε στις χώρες τους, που σας έχουμε κάνει τις προτάσεις τόσο καιρό, δεν κάνατε τίποτα. Τώρα θυμηθήκατε να πάτε να βάλετε τείχος στον Έβρο με αυτούς τους τσιμεντένιους λίθους με το συρματόπλεγμα από πάνω, όπως ακριβώς σας το είχαμε προτείνει.

Ζητάμε πλαφόν, λοιπόν, στα ήδη προστασίας και οικονομικά μέτρα, τα οποία θα αναπτύξει και ο πρόεδρος σε λίγο, ο οποίος θα μιλήσει στην Ολομέλεια. Όσον αφορά το νομοσχέδιο, έχουμε κι άλλα να πούμε, αλλά δεν προλαβαίνω. Εν πάση περιπτώσει, αυτή η σύμβαση, κατά την άποψή μας, δεν πρέπει να ψηφιστεί από κανέναν.

Μπράβο στον ΣΥΡΙΖΑ και στον κ. Βούτση, κυρία Ξενογιαννακοπούλου, που το πήρατε πίσω. Διότι ο εισηγητής σας στην πρώτη ομιλία του ήταν θετικός. Μόλις τελείωσα την ομιλία μου μου λέει ο κ. Πρόεδρος.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Επιφύλαξη ήταν.

**ΑΝΤΩΝΙΟΣ ΜΥΛΩΝΑΚΗΣ:** Εγώ σας είπα τι έγινε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μυλωνάκη, κόψτε τη διαλεκτική κουβέντα. Δείχνω ανοχή με πλήρη παράβαση του Κανονισμού. Κλείστε, σάς παρακαλώ.

**ΑΝΤΩΝΙΟΣ ΜΥΛΩΝΑΚΗΣ:** Ολοκληρώνω.

Αυτή η σύμβαση δεν πρέπει να περάσει. Δεν ξέρουμε τι σύμβαση είναι. Δεν αναφέρεται το project. Άρα, λοιπόν, προτείνουμε εδώ και τώρα, με τα 800 χιλιάρικα, κύριε Υπουργέ, αν θέλει το Ίδρυμα «Ωνάση», εδώ είναι οι Βουλευτές όλοι, να πάρουμε ή ένα πλοίο της ακτοφυλακής –το διεμβόλισε προχθές το άλλο- μία ακταιωρό καλή ή να πάρουμε ασθενοφόρα ή να δώσουμε γι’ αυτούς οι οποίοι αγωνίζονται στον Έβρο πάνω και στα νησιά μία βοήθεια σε υλικοτεχνική υποδομή.

Εμάς η άποψή μας είναι αντίθετη και δεν ψηφίζουμε την παρούσα σύμβαση.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Να τελειώσουμε. Καθίστε κάτω. Μη νομίζετε ότι δεν έχω αντιληφθεί από ορισμένους συναδέλφους που προς τα έξω λένε στις τηλεοράσεις για αυτοπειθαρχία στο λαό κι εδώ μέσα στη Αίθουσα είμαστε αυτοί που την καταπατούμε.

Τώρα, όμως, δεν είναι ώρα για αντεγκλήσεις. Ειδικές συνεδριάσεις είναι. Γι’ αυτό κάνω ότι δεν καταλαβαίνω.

Τον λόγο έχει η κ. Σοφία Σακοράφα, ειδική αγορήτρια από το ΜέΡΑ25.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ, κύριε Πρόεδρε.

Θα είμαι σύντομη λόγω της εξαιρετικής περίστασης, την οποία εύχομαι πολύ σύντομα να ξεπεράσουμε σαν χώρα και να ξαναμπούμε, αν θέλετε, στους κανονικούς μας ρυθμούς.

Κυρίες και κύριοι συνάδελφοι, στην επιτροπή, όσον αφορά το νομοσχέδιο, ήμουν αναλυτικότατη και νομίζω ότι δεν χρειάζεται να επαναλάβω τα ίδια πράγματα σήμερα εδώ. Απλά θα ήθελα να πω ότι σε αυτούς τους δύσκολους καιρούς για την χώρα, που οι δυνατότητές της έχουν συρρικνωθεί, είναι δεδομένο ότι πρέπει κατ’ αρχάς να εκτιμούμε και να χαιρετίζουμε τις προσφορές δωρεών από ιδρύματα και ιδιωτικούς φορείς, που συμβάλλουν στην προώθηση του δημόσιου και κοινωνικού συμφέροντος.

Γι’ αυτό στην συνεδρίαση της Επιτροπής Άμυνας και Εξωτερικών Υποθέσεων την Τετάρτη με αντικείμενο την κύρωση αυτής της σύμβασης ετέθησαν πάρα πολλά ερωτήματα που, όμως, δυστυχώς τα περισσότερα, έμειναν αναπάντητα.

Ο κύριος Υπουργός είπε σχετικά ότι θα μπορούσαμε να μιλάμε για πάρα πολύ ώρα αναφορικά με κάθε πτυχή αυτού του ζητήματος και γι’ αυτό που κάνουν. Αυτό είναι αλήθεια και αποδείχθηκε στην επιτροπή. Το ζήτημα, κατά την άποψή, μου δεν είναι να μιλά κανείς, όμως, πολλή ώρα. Άλλωστε, η ευγλωττία πολλών συναδέλφων μας στον χώρο αυτό είναι, ομολογώ, αξιοθαύμαστη. Σημασία έχει εδώ με όσα λέμε να απαντάμε σε ερωτήματα και να συμβάλλουμε δημιουργικά στον διάλογο.

Αφήνουμε, λοιπόν, πίσω όσα απαντήθηκαν στην επιτροπή για το «Ecali Club» που είχε μπει σαν ζήτημα, διότι, αν δεν απατώμαι ήταν και το μοναδικό ερώτημα που έβαλαν οι περισσότεροι από τους συναδέλφους μας, με εξαίρεση της Νέα Δημοκρατία. Όλες οι παρατάξεις επεσήμαναν στα κείμενα που λάβαμε αοριστολογίες στα γενικότερα και ασάφειες στα ειδικότερα θέματα, που επιπλέον συνοδεύονται και από, θα μου επιτρέψετε να πω, πομπώδεις εκφράσεις.

Εύλογα διατυπώθηκαν ερωτήματα για τη στοχοθεσία του εγχειρήματος - πολλά από αυτά δεν είχαν καν τεθεί- όπως το εάν ακολουθούνται οι τυπικές διαδικασίες όταν μία κυβέρνηση επιλέγει να σχεδιάσει και να υλοποιήσει ένα πρόγραμμα. Θα θυμίσω σχετικά την αρχή που υποστηρίχθηκε σθεναρά από νομικούς που ήξεραν να προστατεύουν τις αρχές του Συντάγματος. Η τυπικότητα -λέει- είναι η δίδυμη αδερφή της ελευθερίας, διότι -θα συμπληρώσω- έτσι δεν αφήνεται κανένα περιθώριο στην αυθαιρεσία.

Αναφορικά με τη συγκρότηση και τη σύνθεση της συμβουλευτικής ομάδας στρατηγικού σχεδιασμού θα ήθελα να διευκρινιστεί το εξής: Ποιος αναλαμβάνει και την ευθύνη για το σχεδιασμό αυτό; Είναι ο ίδιος ο κύριος Πρωθυπουργός; Είναι ο Υφυπουργός Εξωτερικών; Δεν απαντήθηκε. Αν υπήρχαν για το πρόγραμμα αυτό πράξεις επίσημης συγκρότησης και ο αριθμός μελών του συλλογικού οργάνου θα ήταν ξεκάθαρο και ποιος έχει την ευθύνη. Θα μπορούσαμε, επιπλέον, να μάθουμε τα κριτήρια για τη σύνθεση της ομάδας αυτής και ποιος προτείνει τα μέλη της. Όμως, τέτοιες πράξεις δεν υπάρχουν μέσα στο κείμενο.

Κατ’ αρχάς, θετικό θεωρούμε το γεγονός ότι η δωδεκαμελής αυτή ομάδα συμμετέχει αφιλοκερδώς. Θέλω, όμως, να επισημάνω ότι από τα μέλη της οι δύο είναι γενικοί γραμματείς και η μία είναι διευθύντρια γραφείου γενικού γραμματέα. Η μία είναι ιστορικός, καθηγήτρια πανεπιστημίου. Σύμφωνα, λοιπόν, με την κυρία καθηγήτρια, με το δημοψήφισμα που κάναμε, ψηφίσαμε «όχι» στην Ευρώπη. Και αυτό για την συγκεκριμένη ιστορικό αποτελεί μία αντίφαση, διότι -όπως λέει- πηγαίνουμε να σπουδάσουμε και να εργαστούμε ακριβώς στις χώρες εναντίον των οποίων ψηφίσαμε «όχι».

Κατ’ αρχάς, θα μου επιτρέψετε να πω ότι είναι άλλο η Ευρώπη, άλλο η Ευρωπαϊκή Ένωση του 2015, όταν έγινε και το δημοψήφισμα για το οποίο μιλάει. Είναι άλλο ζήτημα τα κράτη που πηγαίνουν οι νέοι μας να σπουδάσουν και να εργαστούν, άλλο θέμα οι κυβερνήσεις των κρατών-μελών της Ευρωπαϊκής Ένωσης του 2015, αναμφίβολα άλλο οι τότε θεσμοί και η πολιτική που ακολούθησαν στην πτώχευση της Ελλάδας, άλλο η πρόταση του κ. Γιούνκερ και άλλο η εικόνα που παρουσιάζουν τα μέσα μαζικής ενημέρωσης εν όψει του δημοψηφίσματος.

Αν όντως εννοεί αυτό που διαβάσαμε, τότε εύλογα γεννά αυτή η ανάγνωσή της προβληματισμούς και συγκρούσεις σχετικά με την ερμηνεία που δίνει σε ιστορικά γεγονότα.

Όμως, στη συνεδρίαση της επιτροπής τονίστηκε ότι η εθνική προσπάθεια αναβάθμισης της χώρας θα πρέπει να είναι κοινής αποδοχής. Σε αυτό το σημείο θεωρώ ότι συμφωνούμε όλοι.

Όμως, κυρίες και κύριοι συνάδελφοι, ας μη γελιόμαστε. Πιστεύετε ότι με το πρόγραμμα αυτό, όπως προωθήθηκε, και με τη σύνθεση αυτής της συμβουλευτικής ομάδας επιτυγχάνεται, πραγματικά, κοινή αποδοχή; Σύμφωνα με την έκθεση του Γενικού Λογιστηρίου του Κράτους το δημόσιο θα έχει απώλεια εσόδων από τις φορολογικές και λοιπές απαλλαγές που συνοδεύουν τη δωρεά. Το Κομμουνιστικό Κόμμα Ελλάδας τόνισε ξεκάθαρα την αντίθεσή του.

Είπε η Κυβέρνηση ότι θα αναπληρωθεί αυτή η απώλεια από άλλες πηγές εσόδων. Επίσης, είπε ότι θα εξοικονομηθεί η δαπάνη του έργου λόγω της δωρεάς. Όμως, αν δεν υπήρχε η δωρεά, δεν θα υπήρχε και έργο. Το έργο παίρνει υπόσταση θεσμική και νομική ταυτόχρονα με τη δωρεά. Πρωτύτερα δεν υπήρχε.

Η Κυβέρνηση μάς διαβεβαιώνει ότι οι δαπάνες έχουν προϋπολογιστεί. Γνωρίζουμε, επίσης, ότι η οικονομική υποχρέωση του ιδρύματος δεν επιδέχεται αναπροσαρμογή ή επαύξηση. Εάν, όμως, προκύψουν στην πορεία του έργου απρόβλεπτες δαπάνες, μήπως τότε χρειαστεί η παρέμβαση του κρατικού προϋπολογισμού; Και αυτή η άποψη έχει μία ρεαλιστική βάση.

Αναφέρθηκε από συνάδελφο -και θα πρέπει νομίζω να ληφθεί σοβαρά υπ’ όψιν- ότι 800.000 ευρώ για να γίνει η ψηφιακή πλατφόρμα, δεν θα φέρει κανένα αποτέλεσμα. Επίσης, αφού το κόστος έχει προϋπολογιστεί, γιατί δεν έγινε καμμία διευκρίνιση στα τόσα ερωτήματα που έθεσα τόσο η ίδια όσο και άλλοι συνάδελφοι στην επιτροπή; Και εννοώ την αιτιολόγηση των δαπανών στα υποέργα 2, 3 και 4, δεδομένου ότι το υποέργο 1 καλύπτει αμοιβές και εξοπλισμό.

Και τα υπόλοιπα, όμως, ερωτήματα, όπως -ενδεικτικά το αναφέρω- για το προσωπικό, επίσης δεν απαντήθηκαν.

Μιλήσατε για έρευνα σε δεκαπέντε με είκοσι χώρες. Σε ποιες χώρες και πώς έγιναν αυτές οι έρευνες; Τηλεφωνικά; Ακούσαμε ότι έχουν γίνει σχετικές έρευνες δευτερογενών πηγών. Ποια είναι τα μέχρι στιγμής αποτελέσματα;

Όλοι κατανοούμε ότι με αυτό το πρόγραμμα προβολής της εικόνας του ελληνικού κράτους προσφέρεται και ένα μέσο για να διαφημιστεί το ίδρυμα με παράλληλη φοροαπαλλαγή, έχοντας ταυτόχρονα και κυρίαρχο ρόλο στην επιλογή των προμηθευτών και των αναδόχων του έργου.

Εν κατακλείδι, παρουσιάζεται από την Κυβέρνηση μία σύμβαση για ένα πρόγραμμα με ελλιπέστατη -ούτε καν τη στοιχειώδη- προετοιμασία. Και αν πρόθεση είναι να δοθούν φορολογικά κίνητρα για τον εθελοντισμό και τα χορηγικά προγράμματα, ο ελλιπέστατος σχεδιασμός μάλλον θα πρέπει να προβληματίζει σοβαρούς επιχειρηματίες. Σε αυτούς δίνετε, κύριε Υφυπουργέ, το λάθος παράδειγμα.

Υπεκφεύγετε, επίσης, κύριε Υφυπουργέ, όταν διαχωρίζετε -όπως κάνατε στην επιτροπή- τη σύμβαση από το πρόγραμμα. Στην επιτροπή έγινε σαφές: Χωρίς τη δωρεά δεν θα υπήρχε πρόγραμμα, όπως άλλωστε και δεν υπήρξε πριν τη σύμβαση.

Εκείνο που αναδείχθηκε στην επιτροπή από όλες τις παρατάξεις της Αντιπολίτευσης και αναδεικνύεται και σήμερα στην Ολομέλεια, είναι η αδυναμία κατανόησης βασικών παραμέτρων της πρότασης της Κυβέρνησης. Και τονίστηκε εκεί ότι αυτό δεν μπορεί να διορθωθεί. Χαρακτηρίστηκε, δε, σαν ένα φαινόμενο πρωτοφανές για τα κοινοβουλευτικά δεδομένα και για αυτό τέθηκε και η σκέψη να αποσυρθεί, να ξανασυζητηθεί και να εισαχθεί με άλλους όρους στην επιτροπή αυτή η πρόταση νόμου.

Με αυτή την πρόταση, κύριε Πρόεδρε και κύριε Υφυπουργέ, θα συναινούσαμε. Αλλιώς, για τους λόγους που ανέφερα αναλυτικά και εδώ και στην επιτροπή, θα είμαστε αρνητικοί.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Σας ευχαριστούμε, κυρία Σακοράφα.

Κύριοι συνάδελφοι, ακούστε πώς θα προχωρήσουμε.

Έχει ζητήσει να μιλήσει ο Πρόεδρος της Ελληνικής Λύσης, ο κ. Βελόπουλος. Θα τον παρακαλούσα να περιμένει πέντε λεπτά, υπό την έννοια ότι από τον κύκλο ομιλητών μόνο η Νέα Δημοκρατία έχει δώσει ομιλητή, τον κ. Μπογδάνο, τον οποίο και καλώ στο Βήμα για πέντε λεπτά.

Στη συνέχεια θα πάρει τον λόγο ο κ. Βελόπουλος και μόλις ολοκληρώσει, θα αρχίσουμε αντίστροφα με τους Κοινοβουλευτικούς Εκπροσώπους και θα κλείσουμε με τον κύριο Υπουργό.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, μου επιτρέπετε;

**ΠΡΟΕΔΡΕΥΩΝ (Νικήτας Κακλαμάνης):** Πριν πάρει τον λόγο ο κ. Βελόπουλος, θα σας δώσω τον λόγο για ένα λεπτό, κύριε Ξανθόπουλε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν κατάλαβα τον λόγο, κύριε Πρόεδρε. Ο Κανονισμός λέει πως όταν ζητάει τον λόγο Πρόεδρος κόμματος, μιλάει. Άρα, γιατί να μιλήσει ο Μπογδάνος;

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Εγώ παραχωρώ, κύριε Πρόεδρε. Αν αυτό διευκολύνει εσάς…

**ΠΡΟΕΔΡΕΥΩΝ (Νικήτας Κακλαμάνης):** Δεν καταλάβατε. Σας παρακάλεσα για πέντε λεπτά, για να κλείσουμε τον κύκλο των ομιλητών.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εν πάση περιπτώσει. Εγώ το λέω, γιατί το έχει κάνει ξανά ο Κώστας.

**ΠΡΟΕΔΡΕΥΩΝ (Νικήτας Κακλαμάνης):** Όχι, δεν μου ζήτησε τον λόγο ο κ. Μπογδάνος, κύριε Βελόπουλε. Δική μου ιδέα ήταν -μην του το χρεώσετε- για πρακτικούς λόγους.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τον έχω χρεωμένο έτσι κι αλλιώς!

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Μπογδάνο, έχετε τον λόγο για πέντε λεπτά.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Ευχαριστώ, κύριε Πρόεδρε, ευχαριστώ και εσάς, κύριε Πρόεδρε.

Κυρίες και κύριοι συνάδελφοι, θέλω πρώτα να αναγνωρίσω από αυτό το Βήμα το σημαντικότατο έργο των γιατρών, του νοσηλευτικού και διοικητικού προσωπικού των υπηρεσιών υγείας, των γυναικών και των ανδρών που από κάθε πόστο δίνουν αυτές τις μέρες, με ευσυνειδησία και αφοσίωση, τη μάχη εναντίον του κορωνοϊού. Τους είμαστε ευγνώμονες!

Θέλω να εκφράσω την συμπαράστασή μου στους συμπολίτες μας που είδαν μέσα σε λίγες μέρες τη ζωή τους να δυσκολεύει, τις δουλειές τους να τίθενται σε κίνδυνο, που υποχρεώθηκαν προσωρινά να κλείσουν τις επιχειρήσεις τους. Δεν τους ξεχνάμε και με όλες μας τις δυνάμεις ως κράτος, ως Κυβέρνηση, ως κοινωνία θα αγωνιστούμε για να επουλώσουμε τις πληγές αυτής της νέας κρίσης!

Θέλω να εκφράσω την απόλυτη κατανόησή μου απέναντι στους συμπολίτες μας που βρίσκονται -και ορθά- αυτές τις μέρες κλεισμένοι στα σπίτια τους, στις οικογένειες με μικρά παιδιά, με γέροντες, με ασθενείς. Σε όσους έχουν προσβληθεί από τον ιό και στους οικείους τους θέλω να ευχηθώ γρήγορα καλή ανάρρωση!

Τώρα είναι η ώρα της υπευθυνότητας και της αλληλεγγύης. Όλοι μας οφείλουμε να τηρούμε τις εντολές των ειδικών. Όλοι μας οφείλουμε να επιδείξουμε ψυχραιμία, αλλά και αισιοδοξία μέχρι και αυτή η μπόρα να περάσει. Οφείλουμε να βγούμε πιο δυνατοί από αυτή τη δοκιμασία και είμαι βέβαιος πως αυτό ακριβώς θα κάνουμε.

Κυρίες και κύριοι συνάδελφοι, συζητάμε σήμερα την κύρωση της σύμβασης δωρεάς μεταξύ του κοινωφελούς Ιδρύματος «ΑΛΕΞΑΝΔΡΟΣ ΩΝΑΣΗΣ», της ανώνυμης εταιρείας «ΑΡΙΟΝΑ ΕΛΛΑΣ» και του ελληνικού δημοσίου στο πλαίσιο του προγράμματος «Repositioning Greece» που έχει ως στόχο την αναβάθμιση και την ενίσχυση της διεθνούς εικόνας της χώρας. Πρόκειται για μία πρωτοβουλία την οποία θα ήταν ευχής έργο όλες οι δημοκρατικές δυνάμεις να την αξιολογήσουν μακριά από ιδεοληπτικές παρωπίδες. Ακούσαμε, για παράδειγμα, το τελευταίο διάστημα να απαξιώνεται η λέξη «brand», ειδικά συνδεδεμένη με μία χώρα, να λέγεται συγκεκριμένα ότι η Ελλάδα δεν έχει και δεν θα έπρεπε να έχει σχέση με τέτοιου είδους μαρκετινίστικα πράγματα.

Όμως, φίλοι, φίλες, αγαπητοί, αγαπητές, κυρίες και κύριοι συνάδελφοι, το ελληνικό brand ή, αν προτιμάτε, η δημόσια, διεθνής εικόνα της Ελλάδος όχι μόνο υπάρχει, αλλά είναι και δυνητικά μία από τις ισχυρότερες στον κόσμο.

Αυτή ακριβώς η εικόνα του Ελληνισμού έφερε χιλιάδες φιλέλληνες να πολεμήσουν στο πλευρό των επαναστατημένων Ελλήνων το 1821. Αυτή η εικόνα συνέβαλε καθοριστικά στην ίδια την απελευθέρωση του γένους. Και αυτή η εικόνα - οφείλουμε με παρρησία να το παραδεχτούμε- συνέβαλε καθοριστικά στο να ξεφύγουμε επανειλημμένως από κρίσεις, αδιέξοδα και τέλματα τα οποία πολλές φορές οι ίδιοι σκάψαμε για τους εαυτούς μας.

Όποιος υποστηρίζει πως δεν χρειάζεται να αναζητούμε τεκμηριωμένα στοιχεία για το πώς μας βλέπουν στο εξωτερικό ή πως δεν χρειάζεται να καλλιεργούμε ενεργά αυτή την εικόνα, προβάλλοντας τα ισχυρά μας σημεία που εμείς θα επιλέξουμε, μάλλον ζει στον δικό του κόσμο. Ιδιαίτερα μάλιστα σε μία περίοδο που η γείτων Τουρκία στο πλαίσιο μιας ευρύτερης στρατηγικής έντασης επιδιώκει από πλευράς της την διεθνή υπονόμευση της εικόνας της πατρίδα μας προβάλλοντας συκοφαντικά ψεύδη -τα οποία δυστυχώς και κάποιοι συμπατριώτες μας σπεύδουν όχι μόνο άκριτα να υιοθετήσουν αλλά και να αναπαραγάγουν- η ανάγκη είναι πολύ πιο έντονη.

Να είμαστε, λοιπόν, ξεκάθαροι. Η διαχείριση της δημόσιας εικόνας της Ελλάδας είναι κεντρικός πυλώνας της εθνικής μας πολιτικής, βασικό εργαλείο της πολύπλευρης διπλωματίας που μαζί με την αποφασιστική αποτρεπτική ισχύ είναι τα δύο σταθερά σημεία αναφοράς της εξωτερικής μας πολιτικής.

Στην κατεύθυνση αυτή, λοιπόν, η σημερινή Κυβέρνηση με χαρά εξετάζει τη διακηρυγμένη βούληση κάθε φορέα της ιδιωτικής πρωτοβουλίας να συμμετάσχει σε αυτή την προσπάθεια. Και η δωρεά των 800 χιλιάδων ευρώ από το Ίδρυμα «Ωνάση» ιδιαίτερα σε αυτή τη δύσκολη συγκυρία, μας επιτρέπει να κάνουμε σημαντικά βήματα προς την επίτευξη αυτού του σκοπού και κυρίως ως προς την αποτύπωση της υφιστάμενης εικόνας της χώρας, μέσω έγκυρης ποσοτικής έρευνας και την παραγωγή δεικτών, βάσει των οποίων θα αξιολογείται η θέση της.

Κυρίες και κύριοι συνάδελφοι ο Σατωβριάνδος υποστήριζε ότι το όνομα «Ελλάς» κανείς δεν μπορεί να το προφέρει χωρίς συγκίνηση. Για ελάχιστες χώρες, για ελάχιστα έθνη ανά τον πλανήτη έχουν ειπωθεί τέτοιες λέξεις. Η υπεύθυνη διαχείριση της δημόσιας εικόνας της χώρας μας, η υπεύθυνη διαχείριση και ο διαρκής εμπλουτισμός της ανεξάντλητης δεξαμενής νοήματος του γένους μας είναι ταυτόχρονα ευθύνη αλλά και προνόμιο. Είναι ένα χρέος στο οποίο οφείλουμε να ενώσουμε δυνάμεις και να πολλαπλασιάσουμε την ισχύ μας.

Σε αυτή την προσπάθεια η σημερινή Κυβέρνηση της Νέας Δημοκρατίας και του Κυριάκου Μητσοτάκη αποδεικνύει και με αυτή την πρωτοβουλία τη βούλησή της να υπηρετήσει αυτό το χρέος χωρίς ιδεοληψίες, με μόνο γνώμονα το συμφέρον της πατρίδας, του λαού και του τόπου.

Σας καλώ να υπερψηφίσουμε το υπό συζήτηση νομοσχέδιο.

Ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Ξανθόπουλος για ένα λεπτό.

**ΘΕΟΦΙΛΟΣ ΞΑΝΘΟΠΟΥΛΟΣ:** Ακριβώς ένα λεπτό, κύριε Πρόεδρε, θα χρειαστώ.

Θέλω να διευκρινίσω ότι και στην επιτροπή και στην Ολομέλεια η θέση είναι ενιαία. Δεχτήκαμε, δηλαδή, στην επιτροπή ότι κατ’ αρχάς είναι θετικό ότι υπάρχει μία δωρεά. Μένει να δούμε τις επιμέρους παραμέτρους για να καταλήξουμε και επιφυλαχθήκαμε για την ολομέλεια.

**ΠΡΟΕΔΡΕΥΩΝ (Νικήτας Κακλαμάνης):** Ούτως ή άλλως κρατούνται Πρακτικά.

Τον λόγο έχει ο Πρόεδρος της Ελληνικής Λύσης κ. Βελόπουλος για οκτώ λεπτά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα ξεκινώντας την ομιλία μου να μιλήσω για το νομοσχέδιο. Εντάξει, οι εκθέσεις ιδεών είναι καλές αλλά για τις πανελλαδικές. Δεν είναι για την ελληνική Βουλή.

Και ξεκινώ έτσι διότι μιλάτε για ενίσχυση της χώρας. Σε ελληνικά νομοσχέδια αναφέρουμε τη λέξη «repositioning». Ξέρετε, στο ελληνικό Κοινοβούλιο κάποιοι μιλούν με ξένους όρους, δηλαδή, βαρβαρικούς όρους, και θέλουν να το παίξουν εδώ μέσα πολύ εθνοπατριώτες ή, αν θέλετε, να έχουν άποψη για αρχαία Ελλάδα και την επανάσταση του ’21. Τι σχέση έχει η κ. Αγγελοπούλου με την επανάσταση του 1821; Για να σοβαρευτούμε λίγο και να μη λέμε πράγματα τα οποία δεν ισχύουν λογικά. Καλά είναι να τα λέμε, αλλά να τα εννοούμε καμμιά φορά και να τα αποδεικνύουμε.

Δεν αναφέρονται ποιες είναι οι δράσεις αυτής της ιστορίας. Η Βουλή θα ψηφίσει κάτι, αλλά δεν ξέρει τι. Μας φέρνει εδώ η Κυβέρνηση να ψηφίσουμε κάτι, αλλά δεν ξέρουμε τι είναι. Μιλάμε για κοινωνία πολιτών. Εγώ δεν το κατάλαβα αυτό. Εγώ ξέρω την κοινωνία όπου ο πολίτης είναι ενεργός πολίτης αλλά και οπλίτης, αφού μιλάμε για αρχαία Ελλάδα. Έτσι ήταν στην αρχαία Ελλάδα.

Εδώ, όμως, έχω ένα ερώτημα. Γιατί αρμόδιος είναι ο Υπουργός Εξωτερικών. Και δεν είναι ο Υπουργός Πολιτισμού, αφού είναι για τον πολιτισμό; Είναι αρμόδιος ο Υπουργός Εξωτερικών; Θα ασκεί εξωτερική πολιτική το εν λόγω ίδρυμα; Λίγο περίεργα είναι όλα αυτά. Βέβαια στο άρθρο 9 ξεκαθαρίζονται όλα. Υπάρχει αναφορά δωρεάς από το Ίδρυμα «Ωνάση» σε όλο το Ελληνικό. Δηλαδή, θα κάνει διαφήμιση το Ίδρυμα «Ωνάση» την Ελλάδα -όπως λέτε εσείς- αλλά υποχρεωτικά από κάτω θα υπάρχει και το Ίδρυμα «Ωνάση» για να αυτοδιαφημίζεται και το ίδιο. Τι χορηγία είναι αυτή και δωρεά, όταν ο ίδιος κερδίζει απ’ αυτό που δίνει τσάμπα διαφήμιση; Όχι, όμως, της Ελλάδας. Δεν είναι υποχρέωση του Ιδρύματος να αναφέρει την Ελλάδα. Υποχρέωση έχει η Ελλάδα που δέχεται τα 800 χιλιάρικα να δέχεται τη διαφήμιση του μακαρίτη του Ωνάση. Βέβαια καμμία σχέση ο Ωνάσης με αυτό το ίδρυμα.

Γιατί το Λιχτενστάιν; Είστε με τα καλά σας; Δέχεστε από το μεγαλύτερο πλυντήριο παγκοσμίως βρώμικου χρήματος -γιατί ξέρω καλά την περιοχή στη Γερμανία μεγάλωσα και πηγαινοερχόμασταν, περνούσαμε Γαλλία, Ιταλία- λεφτά; Σε λίγο θα παίρνετε και από τον Εσκομπάρ ή τον Ελ Τσάπο, γιατί και αυτός εκεί ξέπλενε τα λεφτά του!

Το «ΑΡΙΟΝΑ» οργανώνει γκαλά. Οι πολιτιστικές εκδηλώσεις, κύριε Υπουργέ, είναι τα γκαλά σας, που πηγαίνετε όλοι οι Υπουργοί με την κ. Αγγελόπουλου, την κ. Βαρδινογιάννη και όλους αυτούς και πίνετε τα ποτάκια σας, πηγαίνετε στις δεξιώσεις. Αυτά είναι! Και μισθώνει και ακίνητα, Real Estate. Δεν καταλαβαίνω γιατί αυτή η εμμονή σας.

Και εάν θέλετε πραγματικά να πάρετε μία χορηγία -εγώ δεν είμαι εναντίον των χορηγιών, προς θεού- αλλά θα μπορούσε το Ίδρυμα «Ωνάση» να κάνει ό,τι έκανε ο Αβέρωφ. Πήραμε ένα θωρηκτό ρε -συγγνώμη για το ρε- τότε και κατατροπώσαμε τους Τούρκους στο Αιγαίο! Δεν καταλαβαίνω, αυτό σημαίνει εθνικός ευεργέτης! Ο Ζάππας -το Ζάππειο το ξεπουλάτε τώρα- ήταν εθνικός ευεργέτης. Αυτοί είναι εθνικοί ευεργέτες, είναι πραγματικοί ευεργέτες. Όχι δίνω ένα για να πάρω είκοσι. Αυτοί είναι τοκογλύφοι. Για να μην πω τη φορολογική ατέλεια που τους έδωσε ο ΣΥΡΙΖΑ. Έχω την τροπολογία εδώ. Καλός ο ΣΥΡΙΖΑ, αλλά αν δεν κάνω λάθος εξαιρείται το Ίδρυμα «Ωνάση» από τον ειδικό φόρο ακινήτων. Εσείς το φέρατε, δυστυχώς. Το καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τόση εμμονή όλοι ρε παιδιά με το «Νιάρχος»; Τόση αγάπη για το Ίδρυμα «Νιάρχος»! Και πρώην συνεργάτες και φίλοι σας, συνάδελφοι δημοσιογράφοι από τον «ΣΚΑΪ», δουλεύουν στο ίδρυμα «Νιάρχος» σήμερα. Πηγαίνουν και δουλεύουν εκεί, κάνουν δημόσιες σχέσεις και βγάζουν λεφτά.

Γι’ αυτό τσιμεντώσαμε όλη την παραλιακή οδό, την ανεβάσαμε δεκαπέντε μέτρα ψηλά για να κάνει ο Νιάρχος την προβλήτα και να την κάνει όπως γουστάρει! Αυτή είναι η πραγματικότητα. Δουλεύετε γι’ αυτούς, για τον Λάτση, για το Ελληνικό, για τα ΕΛΠΕ. Μεγάλο κεφάλαιο για την Ελλάδα ο Λάτσης. Άφησε την EUROBANK, το φέσι, πήρε τα λεφτά και θα τα επενδύσει στο Ελληνικό. Έτσι κάνω κι εγώ επενδύσεις, κύριοι συνάδελφοι!

Κάποια στιγμή να είμαστε, ρε παιδί μου, λίγο συνεπείς με τη λογική. Και εάν θέλουμε να αποκαταστήσουμε τη διεθνή μας εικόνα, ας δώσει τα 800 χιλιάρικα να πάρουμε για το Λιμενικό ένα σκάφος. Να πω ότι η διεθνής εικόνα σε επίπεδο αποτροπής αναβαθμίζεται με ένα σκάφος του Λιμενικού, να πάρουμε κάτι!

(Χειροκροτήματα από την πτέρυγα της Ελληνικής Λύσης)

Να δώσουμε κάτι για τα παιδιά που είναι εκεί στον Έβρο, τους αστυνομικούς, που δεν έχουν -μην κοροϊδευόμαστε- τις εξαρτήσεις και τα εξαρτήματα που χρειάζονται για να αμυνθούν υπέρ ημών, υπέρ πατρίδος. Αλλά είπαμε, βαφτίζετε το κρέας, ψάρι.

Σας είπα για εθνικούς ευεργέτες, όπως τον Ζάππα, τον Αβέρωφ. Όλοι αυτοί έδιναν χωρίς να περιμένουν να πάρουν όμως. Εδώ όχι μόνο δεν δίνουν, αλλά παίρνουν κιόλας.

Πάμε τώρα στο μείζον θέμα που είναι ο κορωνοϊός. Φίλες και φίλοι, δυστυχώς, το βλέπουμε πολύ επιφανειακά. Ως επιχειρηματίας να πω ότι τα πράγματα είναι πολύ δύσκολα στην αγορά. Η αγορά καταρρέει. Πραγματικά, από την προηγούμενη εβδομάδα οι επιχειρήσεις μας στην Ελλάδα έχουν 57% καθίζηση στον τζίρο. Σας το λέω από τώρα. Δεν θα βγούμε. Θα αναγκαστούμε να απολύσουμε κόσμο. Και το λέω στην Κυβέρνηση. Δεν βγαίνει.

**ΑΝΔΡΕΑΣ ΛΟΒΕΡΔΟΣ:** Και τι μπορεί να γίνει;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα σας εξηγήσω. Έχουμε τα μέτρα. Θα τα πω και στον Πρωθυπουργό σε λίγη ώρα που θα μιλήσω μαζί του.

Τι μπορούμε να κάνουμε; Ακούστε λίγο. Δεν θα επιβιώσουν ούτε τα ασφαλιστικά ταμεία με τα μηδενικά επιτόκια που έχουν. Αλλά όταν η Κομισιόν σου δίνει 37 δισεκατομμύρια για την Ευρωπαϊκή Ένωση και η Γερμανία 500 δισεκατομμύρια μέτρα, φαίνεται ένα πράγμα, κύριε Λοβέρδο. Σας το λέω με πολύ σεβασμό. Δεν υπάρχει ευρωπαϊκή αλληλεγγύη. Μην την επικαλείστε εδώ μέσα. Είναι παραμύθι.

Η ίδια η Γερμανία για τη δική της οικονομία δίνει 500 δισεκατομμύρια και για όλη την Ευρώπη 37 δισεκατομμύρια. Άρα πρέπει να καταλάβουμε ότι είμαστε μόνοι. Ήμασταν μόνοι και μόνοι θα είμαστε.

Στην Ολλανδία είκοσι επτά χιλιάδες εταιρείες ζητούν -ακούστε!- να καλυφθεί μέρος του μισθολογικού κόστους των εταιρειών. Στην Ελλάδα η Κυβέρνηση δεν το συζητά καν. Δεν το σκέφτεται καν. Δεν πήρε την κ. Γεννηματά, τον κ. Τσίπρα, τον κ. Κουτσούμπα, εμάς, τον κ. Βαρουφάκη, να συζητήσουμε όλοι μαζί τι πρέπει να κάνουμε. Δεν θέλει. Θέλει τηλεδιασκέψεις ο Πρωθυπουργός γιατί κατά μόνας μπορεί να ξεχάσει κάτι, ότι του είπε κάποιος άλλος ή μπορεί να ξεχαστεί, ότι του το είπαν κάποιοι άλλοι. Όλοι μαζί, αλλά με προτάσεις γραπτές. Δεν το κάνουν.

Έβλεπα, κύριε Λοβέρδο, τον Υπουργό κ. Γεωργιάδη περιχαρή -δεν θα πω για τα σουπερμάρκετ, δεν θα λαϊκίσω- να λέει ότι η Ελλάδα έχει επάρκεια στα αντισηπτικά, λέγοντας, βέβαια, και το εξής: ότι υπάρχει πρόβλημα γιατί κάνουμε εισαγωγές και δεν μπορεί να βάλει διατίμηση. Μα, το μεγάλο πρόβλημα που φωνάζει η Ελληνική Λύση στην ελληνική οικονομία είναι ότι ό,τι και αν παράγουμε στην Ελλάδα, κύριε Λοβέρδο, είναι εισαγόμενο το πρωτογενές υλικό. Ό,τι και να παράγει η Ελλάδα -και το ποτήρι αυτό να παράγει η Ελλάδα- χρειάζεται να κάνει εισαγωγή το υλικό. Δεν έχουμε αιθαλική αλκοόλη, δηλαδή δεν έχουμε το αυτονόητο; Ο Χριστός και η Παναγία! Δεν μπορούμε να το παράγουμε οι ίδιοι και περιμένουμε εισαγωγές, όπως λέει ο Υπουργός; Έτσι ανεβαίνει και η τιμή μονάδος. Είναι απλά πράγματα. Αυτά δεν καταλαβαίνουμε.

Βέβαια, κύριε Πρόεδρε, να ευχαριστήσουμε -και θα χρειαστώ λίγο παραπάνω χρόνο, σας παρακαλώ πολύ- τους γιατρούς, τους νοσηλευτές, τους αστυνομικούς, τους σκουπιδιάρηδες που είναι έξω για εμάς και μαζεύουν τα σκουπίδια μας, τους πυροσβέστες, τους δημόσιους υπαλλήλους που δουλεύουν για όλους εμάς. Να τους ευχαριστήσουμε, αλλά με ένα «ευχαριστώ» και με «παλαμάκια» δεν λύνεις το πρόβλημα. Καταβολή επιδομάτων! Θα δώσουμε κάτι παραπάνω σε αυτούς που δουλεύουν παραπάνω σήμερα για όλους εμάς, στους αστυνομικούς, στους πυροσβέστες, στους σκουπιδιάρηδες; Έστω για ένα «ευχαριστώ» να τους δώσουμε 200 ευρώ τον μήνα παραπάνω. Κανένας δεν μιλάει. Κανείς δεν τους λέει τίποτα. Τρέξτε, δουλέψτε με το φιλότιμό σας, αλλά η πολιτεία νίπτει τα χείρας της, όπως λέει και η διαφήμιση με τον κ. Παπαδόπουλο.

Εγώ, λοιπόν, θα σας πω τι μπορούμε να κάνουμε. Είναι μέτρα τα οποία επιβλήθηκαν σε άλλες χώρες. Να κατεβάσουμε από εχθές τον ΦΠΑ στα προϊόντα για να κινηθεί η οικονομική μηχανή, κύριε Λοβέρδο. Δεν κινείται ο τζίρος, δεν κουνιέται. Αν ένα προϊόν κάνει 10 ευρώ και το πληρώνουμε 12 ή 30, ας το πάνε στα 10 για να κινηθεί η αγορά μέχρι να τελειώσει το πρόβλημα. Να μηδενίσουμε τον ΦΠΑ, να τον κάνουμε μηδέν και το λέω σχηματικά, γιατί κάποιοι απορούν. Το λέω για κινηθεί η αγορά, να στηρίξουμε τη ρευστότητα. Πώς; Να σας πω εγώ. Αναβολή πληρωμής φόρων, αναβολή του ΦΠΑ ή της πληρωμής των φόρων. Δεν γίνεται διαφορετικά, πρέπει να γίνει.

**ΑΝΔΡΕΑΣ ΛΟΒΕΡΔΟΣ:** Το αποφάσισαν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Από το αποφασίζω μέχρι το ενημερώνω την επιχείρηση, η οποία…

Κύριε Λοβέρδο, να σας πω κάτι; Ξέρετε πώς γίνονται αυτά. Το λέμε πυροτέχνημα και το τραβάμε πίσω μια εβδομάδα μετά.

**ΑΝΔΡΕΑΣ ΛΟΒΕΡΔΟΣ:** Συμφωνώ απολύτως.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αποζημίωση για εισφορές κοινωνικής ασφάλισης στις επιχειρήσεις. Συγκεκριμένα πράγματα, όπως προτεραιότητα στις επιχειρήσεις που έκλεισαν με κυβερνητική απόφαση και σε δεύτερο χρόνο οι τουριστικές βιομηχανίες, γιατί δεν είναι ο τουρισμός βιομηχανία, το έχω πει χίλιες φορές. Οι τουριστικές επιχειρήσεις σε δεύτερο χρόνο και σε πρώτο χρόνο αυτές που έκλεισαν τώρα, διότι έκλεισαν επιχειρήσεις και θα διώξουν κόσμο. Αυτό δεν καταλαβαίνουμε, ότι θα υπάρξουν άνεργοι για τους επόμενους δύο μήνες, κύριε Λοβέρδο, αν συνεχιστεί η ιστορία. Θα υπάρξουν τουλάχιστον άλλες διακόσιες χιλιάδες με τριακόσιες χιλιάδες άνεργοι.

Όταν εγώ απασχολώ χιλιάδες εργαζόμενους και δεν μπορώ να τους πληρώσω τέλη του μηνός ή θα τους απολύσω ή θα αρχίσω να κάνω περικοπές. Όμως, δεν θέλω να το κάνω αυτό, δεν υπάρχει λόγος να το κάνουμε. Να βοηθήσει το κράτος, εδώ είναι το κράτος. Έπρεπε να κλείσει το Χρηματιστήριο, το άφηναν να καταρρέει. Εχθές το άφησαν να καταρρεύσει. Δεν έπρεπε να το κλείσουν από την πρώτη στιγμή αφού ξέρουν τι έρχεται; Παγκοσμίως καταρρέουν τα χρηματιστήρια και η Κυβέρνηση δεν έχει αντανακλαστικά. Το άφησε να καταρρεύσει και άλλο.

Να κλείσουμε το τελωνείο Κήπων. Βγήκε ο ΟΕΕΘ, που είναι ο Εμπορικός Σύλλογος Έβρου και είπε: «κλείστε το τελωνείο Κήπων». Το λέω εδώ και δυόμισι μήνες και δεν το κλείνει η Κυβέρνηση. Γιατί; Το κλείνουν οι Τούρκοι. Γίνεται το ανάποδο. Οι ουρές είναι έξι χιλιόμετρα. Θέλω να καταλάβετε ότι αυτή η Κυβέρνηση μας ακούει πολλές φορές, αλλά μας ακούει με χρονοκαθυστέρηση και αυτό με ενοχλεί.

Έλεγχος κόστους φαρμακείων, μάσκες, γάντια, αντισηπτικά. Γίνεται εμπόριο. Γίνεται -και το λέω ειλικρινά- αισχροκέρδεια. Δεν υπάρχει έλεγχος. Βγαίνει ο Άδωνις και μου κάνει δηλώσεις. Τι να την κάνω τη δήλωση; Έλεγχος στο φαρμακείο. Πού το πουλάς αυτό; Η μάσκα 15 ευρώ; Δεν λέω για τα κανάλια, εκεί γίνεται ότι νά ’ναι. Τα έβαλαν με εμένα χωρίς να πω τίποτα και εδώ οι ίδιοι διαφημίζουν σήμερα πως αποτρέπουν το κορωνοϊό με ένα γάντι, το οποίο είναι για πλάκα, ή με μία μάσκα.

Επίσης, έχει καταρρεύσει παγκοσμίως η τιμή του πετρελαίου αλλά κανείς δεν ελέγχει τα πρατήρια ή τους δυιλιστηριάδες. Η τιμή της βενζίνης παραμένει υψηλή, είναι 1,30 όταν το δολάριο στο βαρέλι είναι 70%-80% κάτω. Κανονικά θα έπρεπε η τιμή να είναι 0,70 και 0,60. Γιατί παραμένει τόσο υψηλά; Επίσης, έλεγχος στο κόστος τροφίμων.

Εδώ θα έπρεπε να δούμε λίγο, κύριε Λοβέρδο και κύριοι της Κυβέρνησης, το εξής: Κλείστε τα διόδια. Γιατί να πληρώνουμε διόδια, ρε παιδιά; Έχουμε έκτακτη ανάγκη. Γιατί πρέπει να πληρώνουμε διόδια; Ο άνθρωπος είναι άρρωστος. Ανεβάζει πυρετό και φεύγει από το χωριό του για να πάει στο νοσοκομείο και πληρώνει πέντε διόδια στη σειρά. Ο Χριστός και η Παναγία! Έχουμε έκτακτη ανάγκη και πρέπει ακόμη οι νταβατζήδες, οι εργολάβοι να παίρνουν λεφτά; Δεν το καταλαβαίνω.

Όσο και για τους πλειστηριασμούς: Αναστολή πλειστηριασμών, καταβολή βοηθήματος στους οικονομικά ασθενείς.

Βεβαία, θα μπορούσα να πω και άλλα πράγματα, αλλά επειδή πιέζει ο χρόνος, θα ήθελα να πω…

**ΠΡΟΕΔΡΕΥΩΝ (Νικήτας Κακλαμάνης):** Αφήστε να πείτε και κάτι στον κ. Μητσοτάκη το απόγευμα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα πω μόνο ένα: Με μια απόφαση ο Πρωθυπουργός εχθές έκλεισε τις νόμιμες εκκλησίες. Ήταν απόφασή του χωρίς καν να ρωτήσει την Εκκλησία της Ελλάδος. Το ζήτησε, αλλά αποφάσισε μονός του, γιατί ούτε ο ένας αποφάσισε ούτε ο άλλος. Τα παράνομα εκατόν εβδομήντα τζαμιά που λειτουργούν τώρα στην Αθήνα θα πάνε να τα κλείσουν σήμερα; Είναι εκατόν εβδομήντα τζαμιά, σύμφωνα με ρεπορτάζ του «STAR» πριν από μερικές εβδομάδες. Είναι εκατόν εβδομήντα παράνομα τζαμιά. Θα πάνε να τα κλείσουν;

Αυτούς που κάνουν πορείες; Ο ΑΝΤΑΡΣΥΑ -είτε με γιώτα είτε με ύψιλον- αυτός ο Πέτρος ο Κωνσταντίνου -πώς λέγεται αυτός ο περίεργος τύπος;- ο οποίος είναι επαγγελματίας και τα οικονομάει, πήγε και έκανε πορεία την ώρα που απαγορεύονται οι πορείες και οι συγκεντρώσεις. Πάνε προχθές στη Μυτιλήνη με μαγκούρες και με μπαλτάδες και κάνουν βόλτα και δεν μιλάει κανένας, δεν συλλαμβάνουν κανέναν. Εάν εγώ πάω με δέκα από εσάς μια βόλτα, επειδή είναι συνάθροιση, θα μας συλλάβουν. Τον Κωνσταντίνου και όλους αυτούς τους άλλους τους άπλυτους -γιατί είναι άπλυτοι ιδεολογικά, δεν τους ξεπλένει ούτε ο Νιαγάρας- δεν τους συλλαμβάνει κανείς. Είναι απίστευτα αυτά που συμβαίνουν.

Κλείνοντας, κύριε Πρόεδρε, και ζητώ συγγνώμη για τη κατάχρηση του χρόνου, να πω το εξής και θα επιμείνω σε αυτό: Αυτή η ιστορία θα μας βάλει μυαλό, κυρίως στη Νέα Δημοκρατία. Ο ακρονεοφιλελευθερισμός κατέρρευσε, κύριοι, όπως καταρρέει και το σύστημα υγείας. Γιατί; Γιατί κλείσατε νοσοκομεία, μειώσατε τους γιατρούς, τους αφήσατε να πάνε στο εξωτερικό, τους έχετε με μισθούς πείνας, κλείσατε τομογράφους και τα κάνατε όλα αυτά την προηγούμενη εικοσαετία. Αύτη η ψευτοϊδεολογία που ρημάζει την παγκόσμια οικονομία καταρρέει σαν χάρτινος πύργος.

Σοβαρευτείτε γιατί καλός ο ακρονεοφιλελευθερισμός σας και η υπηρέτηση του κεφαλαίου, αλλά αυτή την κατάρρευση της ιδεολογίας θα την πληρώσει ο παππούς μου, ο πατέρας μου, ο πατέρας σας, ο θείος μου, το παιδί μας, εμείς οι ίδιοι. Σοβαρευτείτε γιατί ούτε μέτρα παίρνετε και με πυροτεχνήματα λειτουργείτε. Όταν σταματήσει το πυροτέχνημα να λειτουργεί και φύγει το φως, έρχεται το σκοτάδι. Βγείτε από το σκοτάδι και δείτε το φως. Το φως είναι να ακούτε την Ελληνική Λύση, μπας και πάτε μπροστά.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Ξεκινάμε με την Κοινοβουλευτική Εκπρόσωπο από το ΜέΡΑ25, τη συνάδελφο κ. Φωτεινή Μπακαδήμα.

Κυρία συνάδελφε, έχετε τον λόγο.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, ακόμα μία κύρωση σύμβασης δωρεάς, του Ιδρύματος «Αλέξανδρος Ωνάσης» αυτή τη φορά, η οποία αφορά την υλοποίηση ενός προγράμματος σχετικά με την αναβάθμιση και την ενίσχυση της διεθνούς εικόνας της χώρας μας που θα έχει σαν στόχο να την επανατοποθετήσει σαν διεθνές brand.

Η προς τα έξω εικόνα της χώρας μας είναι κάτι που μας αφορά όλους, αν και είμαι σίγουρη πως έχουμε διαφορετική άποψη γύρω από το πώς θα πρέπει να είναι αυτή η εικόνα.

Αν ανατρέξουμε σε πρόσφατες δηλώσεις του Πρωθυπουργού μπορούμε να δούμε ότι, όπως ο ίδιος σχολίασε, μέχρι σήμερα η προβολή της Ελλάδας αφορούσε μόνο την τουριστική της πλευρά. Πρέπει να προβάλουμε μια συνολική εικόνα της σύγχρονης Ελλάδας, μιας χώρας δημιουργίας, οικονομικής και πολιτιστικής ανάπτυξης με ξεχωριστή ποιότητα ζωής και σεβασμό στο περιβάλλον.

Πράγματι συμφωνούμε πως χρειάζεται να γίνει ένας επαναπροσδιορισμός της εικόνας της χώρας μας, κάτι που, αν το δούμε, έχουν ξεκινήσει να προσπαθούν να κάνουν τα τελευταία χρόνια αρκετές περιοχές της Ελλάδας, θέλοντας να αναδείξουν τα ιδιαίτερα στοιχεία του τόπου τους όχι μόνο για τουριστικούς λόγους. Εξάλλου δεν είναι τυχαίο το γεγονός ότι τα τελευταία χρόνια έχουν δημιουργηθεί ξεχωριστοί τομείς μάρκετινγκ που ασχολούνται με το branding και το μάρκετινγκ τόπου.

Όμως, για να χρησιμοποιηθεί καλύτερα το μάρκετινγκ τόπου χρησιμοποιούνται και αξιοποιούνται τεχνικές, όπως η προώθηση της ιδιαίτερης αξίας κάθε περιοχής που το υιοθετεί, η παρουσίαση και η διαχείριση των χαρακτηριστικών και των υπηρεσιών που προφέρει με τρόπο τέτοιον ώστε να μπορέσει να τις γνωστοποιήσει και να τις κάνει θελκτικές για πιθανούς επισκέπτες αλλά και επενδυτές, η προβολή των κινήτρων που θα έκαναν ενδιαφέροντα προορισμό την εν λόγω περιοχή, αλλά και ο σχεδιασμός προώθησης των χαρακτηριστικών αυτής.

Ταυτόχρονα, το branding έχει ως άμεσο στόχο να αναγνωριστούν τα διακριτά στοιχεία και τα χαρακτηριστικά μιας περιοχής, ώστε να μπορέσει να αναδειχθεί σε ξεχωριστό brand name. Αν ένας τόπος -ή μια χώρα στη συγκεκριμένη περίπτωση- καταφέρει να γίνει γνωστός ως brand name, τότε θα είναι σαφώς ευκολότερο να αναπτυχθεί μια στρατηγική marketing που θα στοχεύει στην καλύτερη προώθηση, βασιζόμενη στη μοναδικότητα του χαρακτήρα, της ομορφιάς, των προϊόντων και των υπηρεσιών του. Όλα αυτά τα ιδιαίτερα στοιχεία που έχει η χώρα μας, που έχει η Ελλάδα, θα πρέπει να μετουσιωθούν σε μια ολοκληρωμένη στρατηγική προώθησης, ώστε να καταφέρει η χώρα μας να αναδείξει όλες τις πτυχές της εικόνας της.

Αν πάμε λίγο πίσω, θα δούμε ότι η συζήτηση για τη δημιουργία και την ύπαρξη ή μη του brand name της χώρας ξεκίνησε λίγο πριν τους Ολυμπιακούς του 2004, καθώς παρ’ ότι η Ελλάδα ήταν πάντα αναγνωρίσιμη και όλοι γνώριζαν τον Παρθενώνα, τα φαγητά μας, πιάτα μας, εδέσματα, πολλοί λένε πως ποτέ δεν κατάφερε να καθιερωθεί στο διεθνές συλλογικό και θυμικό σαν ένα ξεχωριστό brand name ή τουλάχιστον, και να το έχει καταφέρει, το έχει κάνει εν μέρει. Αντίθετα, άλλες χώρες, όπως, για παράδειγμα, η Φινλανδία, κατάφεραν να καθιερωθούν σε έναν συγκεκριμένο τομέα. Η Φινλανδία είναι γνωστή ως μια από τις χώρες-βάσεις της τεχνολογίας και των εταιρειών Πληροφορικής. Η δημιουργία σίγουρα ενός πιο ξεκάθαρου και up to date προφίλ θα βοηθούσαν την επανεισδοχή της χώρας μας στην παγκόσμια αγορά, καθώς και την ανάπτυξη μιας σαφούς ταυτότητας συμβάλλοντας ακόμα και στην αντίκρουση αρνητικών απόψεων και προκαταλήψεων που έχουν διακινηθεί εις βάρος της Ελλάδας τα τελευταία χρόνια.

Κυρίες και κύριοι συνάδελφοι, ως επικοινωνιολόγος θα μπορούσα να μιλάω για το «rebranding» και το «reposition» της χώρας μας και τα στοιχεία που θα έπρεπε να περιλαμβάνει μια ολοκληρωμένη στρατηγική μάρκετινγκ για πολλές ώρες, αλλά δεν είναι ο στόχος μας αυτός σήμερα. Ούτε η διαφωνία μας σαν ΜέΡΑ25 εδράζεται στο ότι δεν αναγνωρίζουμε την ανάγκη να δημιουργηθεί μια νέα, ολιστική ταυτότητα για τη χώρα μας. Διαφωνούμε γιατί για μια ακόμη φορά μια τέτοια υποχρέωση αφήνεται στην ιδιωτική πρωτοβουλία και τη φιλανθρωπία, όπως πλέον οι περισσότερες κρατικές υποχρεώσεις. Διαφωνούμε με τη σύσταση μιας πολυπληθούς συμβουλευτικής ομάδας στρατηγικού σχεδιασμού, όπως αναφέρεται στο σχέδιο νόμου, ενός προγράμματος χωρίς να υπάρχει κανένα ξεκάθαρο πλάνο και καμμία ξεκάθαρη διαδικασία υλοποίησης. Διαφωνούμε για όλους τους λόγους που ανέφερε με πολύ μεγάλη ευκρίνεια η αγορήτριά μας κ. Σακοράφα και σήμερα και στις επιτροπές της Βουλής.

Κλείνοντας -γιατί πράγματι σήμερα είναι μια πολύ ιδιαίτερη μέρα- δεν θα μπορούσα να μη σταθώ στο βασικότερο θέμα που αντιμετωπίζουμε όλες αυτές τις μέρες, την πανδημία του κορωνοϊού.

Κυρίες και κύριοι Βουλευτές, σαν ΜέΡΑ25 φυσικά και στηρίζουμε τα μέτρα που έχουν ληφθεί και όλα εκείνα που θα ληφθούν με στόχο την αναχαίτιση της εξάπλωσης του ιού. Σίγουρα, χρειάζεται να γίνουν πολλά ακόμη, για να καταφέρει να αντέξει το σύστημα υγείας και η οικονομία μας. Έχουμε καταθέσει σαφείς και κοστολογημένες προτάσεις και είμαστε εδώ, για να συζητήσουμε ό,τι χρειαστεί.

Σίγουρα αξίζουν συγχαρητήρια όχι μόνο στους γιατρούς, το νοσηλευτικό προσωπικό, όλους τους εργαζόμενους στα νοσοκομεία αλλά και όλους εκείνους τους ανθρώπους που δουλεύουν σε σουπερμάρκετ, σε άλλες επιχειρήσεις, σε φαρμακεία, σε φούρνους, σε όσα καταστήματα θα μείνουν από αύριο ανοικτά και θα είναι εκεί, για να μας βοηθήσουν.

Οι γιατροί, το νοσηλευτικό προσωπικό αλλά και όλοι οι υπόλοιποι άνθρωποι χρειάζονται μια έμπρακτη στήριξη και όχι το χειροκρότημά μας. Χρειάζεται οι γιατροί και οι νοσηλευτές να έχουν επαρκή εξοπλισμό, να δουν να γίνονται νέες προσλήψεις. Οι εργαζόμενοι στον ιδιωτικό τομέα να δουν τον μισθό τους να μην είναι πλέον μισθός πείνας. Οι γιατροί χρειάζεται να πληρωθούν τις εφημερίες που δεν έχουν πληρωθεί τους δυο τελευταίους μήνες, να δουν να γίνονται κινήσεις ενίσχυσης του δημόσιου τομέα υγείας και όχι ιδιωτικοποίησης. Τέλος, αυτό που χρειάζεται να δουν όλοι οι εργαζόμενοι στην υγεία αλλά και όλοι οι συμπολίτες μας είναι όλους εμάς να δίνουμε πρώτοι το καλό παράδειγμα και όχι να βγαίνουμε για φαγητό και να φωτογραφιζόμαστε, ενώ έχουν ληφθεί μέτρα περιορισμού στη λειτουργία χώρων εστίασης.

Εύχομαι, κυρίες και κύριοι συνάδελφοι, ολόψυχα, σύντομα να βγούμε από αυτή τη δίνη με τις λιγότερες το δυνατόν απώλειες.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ, κυρία συνάδελφε.

Κύριε Βιλιάρδο, κανονικά εσείς, όπως ξέρετε, έχετε τρία λεπτά ομιλίας. Πλην όμως, επειδή φτάνουμε στο τέλος, θα σας βάλω πέντε λεπτά, αλλά στα πέντε θα ολοκληρώσετε.

Ορίστε, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Κατ’ αρχάς, μας εντυπωσίασε πολύ το γεγονός ότι για μια δωρεά μόλις 800.000 ευρώ για διαφημιστικούς σκοπούς κατατίθεται νομοσχέδιο στην Ολομέλεια της Βουλής.

Εισαγωγικά υπενθυμίζουμε πως οι Έλληνες εφοπλιστές δεν πλήρωσαν το σύνολο της εθελοντικής εισφοράς που ανερχόταν στα 420 εκατομμύρια ευρώ και εισπράχθηκαν μόλις 85 εκατομμύρια ευρώ, όπως καταθέσαμε στα Πρακτικά κατά τη συζήτηση της δωρεάς του Ιδρύματος «Νιάρχος» που αφορούσε τουλάχιστον ένα σοβαρό ποσό.

Τέλος, σε όλα τα έντυπα του προγράμματος αναφέρεται το Ίδρυμα «Ωνάση» και εύλογα αναρωτιόμαστε αν με τα χρήματα αυτά θα διαφημιστεί τελικά το ίδρυμα ή η Ελλάδα.

Με κριτήριο, πάντως, ότι για την ενημέρωση των Ελλήνων σχετικά με τη Συμφωνία των Πρεσπών δαπανήθηκαν 500.000 ευρώ από το Υπουργείο Εξωτερικών, επιβαρύνοντας το απόθεμα του 2019, μάλλον δεν θα φτάσουν τα 800.000 ευρώ για το συγκεκριμένο έργο.

Σε σχέση τώρα με τα θέματα της επικαιρότητας, τα οποία είναι πολύ πιο σημαντικά, θέλω να πω τα εξής: Η ελληνική οικονομία βάλλεται από πολλές διαφορετικές πλευρές: από την τουρκική επιθετικότητα, από το μεταναστευτικό και από τον κορωνοϊό που απειλεί τους δυο βασικούς πυλώνες του ευάλωτου δυστυχώς οικονομικού μας μοντέλου, τον τουρισμό και την ναυτιλία, συν τις εξαγωγές που είναι απαραίτητες για την ανάπτυξη της χώρας. Μεταξύ πολλών άλλων δε κατέρρευσε το Χρηματιστήριο 50% μέσα σε δυο μήνες, δημιουργώντας μας, πραγματικά, την απορία γιατί δεν το έκλεισε η Κυβέρνηση, για να αποφύγει τις πωλήσεις σε καθεστώς πανικού.

Ειδικά, όσον αφορά τον κορωνοϊό, είναι πιθανό να οδηγήσει σε μια έκρηξη προσφοράς, δηλαδή σε μικρότερη παραγωγή αγαθών, σε δυσκολίες στην προμήθειά τους, σε ελλείψεις από την αδυναμία εισαγωγών λόγω των κλειστών συνόρων κ.λπ., όπως έχουμε ήδη αναφέρει σε προηγούμενη ομιλία μας, σε μια κρίση προσφοράς που ενδεχομένως θα συνοδευόταν από μια κρίση ζήτησης και από την εξ αυτής, σε συνδυασμό με την κερδοσκοπία, αύξηση των τιμών των προϊόντων. Το ενδεχόμενο αυτό σε συνδυασμό με την ύφεση που προϋπήρχε τόσο στη Γερμανία επηρεάζοντας ολόκληρη την Ευρωπαϊκή Ένωση, όσο και στην Ελλάδα στο τέταρτο τρίμηνο του 2019 με την έννοια της υποχώρησης του ρυθμού ανάπτυξης στο 1%, θα μπορούσε, δυστυχώς, να καταλήξει σε στασιμοπληθωρισμό, σε μια κατάσταση, δηλαδή, που η ύφεση θα συνυπήρχε με έναν αυξανόμενο πληθωρισμό συρρικνώνοντας δραματικά την αγοραστική δύναμη των καταναλωτών.

Υπάρχει, φυσικά, ένα εξαιρετικά θετικό γεγονός -δεν πρέπει να βλέπουμε μόνο τα αρνητικά αλλά και τα θετικά- όσον αφορά τη ναυτιλία και τον πληθωρισμό, που παράλληλα στηρίζει τις αεροπορικές εταιρείες που έχουν υποστεί ένα τεράστιο πλήγμα, ενώ πολλές από αυτές θα χρεωκοπήσουν: η κατάρρευση των τιμών του πετρελαίου στα πλαίσια του ενεργειακού πολέμου που διεξάγεται μεταξύ της Ρωσίας, της Σαουδικής Αραβίας και των Ηνωμένων Πολιτειών.

Εάν υποθέσουμε τώρα πως η πανδημία -για την οποία η Ελλάδα δεν ήταν καθόλου προετοιμασμένη, ενώ το σύστημα υγείας της είναι καταπονημένο από τα μνημόνια- θα διαρκέσει πάνω από δύο μήνες, τότε τα έσοδα από τον τουρισμό στην Ελλάδα ασφαλώς θα μειωθούν, πόσω μάλλον σε συνδυασμό με το Brexit, την «THOMAS COOK» και την Ιταλία, από την οποία υποδεχόμαστε ετησίως 1,7 εκατομμύρια τουρίστες. Αν η μείωση αυτή δεν ξεπεράσει το 10% -λογικά θα είναι πολύ μεγαλύτερη-, τότε η οικονομία μας θα επηρεαστεί άμεσα κατά περίπου 1,8 δισεκατομμύρια ευρώ και έμμεσα κατά το ίδιο ποσό, επομένως συνολικά κατά 3,6 δισεκατομμύρια ευρώ ή κατά 1,85% του ΑΕΠ, με αποτέλεσμα χαμηλότερα έσοδα για το δημόσιο της τάξης του 1 δισεκατομμυρίου ευρώ. Εάν εδώ προσθέσουμε τις συνέπειες από το κλείσιμο των επιχειρήσεων που επέβαλε η Κυβέρνηση –σωστά, βέβαια- γνωρίζοντας πως η πλήρης απώλεια μιας εβδομάδας εργασίας κοστίζει κατά κανόνα 2% του ΑΕΠ, καθώς επίσης όλους τους άλλους τομείς της οικονομίας που θα πληγούν σε μια χώρα όπου οι συντριπτικά περισσότερες εταιρείες της βρίσκονται στα όρια της επιβίωσης, τότε η εικόνα θα γίνει πολύ πιο δραματική.

Μπορεί πάντως να είναι σωστή η παραμονή στα σπίτια και το κλείσιμο των επιχειρήσεων, αφού ο κίνδυνος της επιδημίας δεν είναι αυτού καθαυτού η ίδια αλλά η εκθετική αύξησή της, όμως οι συνέπειες θα είναι καταστροφικές για την οικονομία. Και από την οικονομία εξαρτώνται η υγεία, η παιδεία, η άμυνα, η ασφάλεια και όλα τα υπόλοιπα.

Οφείλουν, λοιπόν, να υιοθετηθούν άμεσα μέτρα, ενώ αυτά που δήλωσε πως θα επιδιώξει και τελικά απέτυχε ο Υπουργός Οικονομικών στο Eurogroup είναι, κατά τη γνώμη μας, ελλειμματικά. Είναι ελλειμματικά και λανθασμένα, με την έννοια πως είτε καταγράφονται οι δαπάνες είτε όχι θα συνεχίσουν να υπάρχουν, αυξάνοντας το έλλειμμα και το χρέος μας, κάτι που για μια χώρα με δημόσιο χρέος στο 183% του ΑΕΠ της σήμερα και με κόκκινο ιδιωτικό χρέος εντελώς εκτός ελέγχου μοιάζει με μία ένεση κορτιζόνης σε έναν ετοιμοθάνατο, που καθυστερεί μεν το μοιραίο αλλά το καθιστά ακόμη πιο βέβαιο.

Όσον αφορά τώρα τα μέτρα, δεν υπάρχει βέβαια τίποτα το αρνητικό όσον αφορά την υιοθέτηση μέτρων που θα αντισταθμίσουν τις αναταραχές στην πλευρά της προσφοράς, όπως οι επιδοτήσεις των επιχειρήσεων, η στήριξη της ρευστότητάς τους, η αναβολή της πληρωμής φόρων, η προσωρινή μείωσή τους, η μερική ή ολική αποζημίωσή τους όσον αφορά το κόστος των εισφορών κοινωνικής ασφάλισης κ.λπ..

Ένα όμως απαραίτητο πρώτο και ταυτόχρονα πολύ πιο αποτελεσματικό μετρό από όλα αυτά είναι η μείωση του ΦΠΑ, κυρίως, επειδή κάθε κρίση προσφοράς καταλήγει αργά ή γρήγορα σε μία κρίση ζήτησης, ειδικά όταν συνοδεύεται από τον πληθωρισμό.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Νικόλαος Καραθανασόπουλος. Υπενθυμίζω ότι δεν υπήρχε ειδικός αγορητής, άρα νομιμοποιούμαι -και δικαιούται- αντί για έξι λεπτά να του βάλω οκτώ – εννέα λεπτά να μιλήσει.

Ορίστε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Πολλά είναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, εγώγια λόγους ευγενείας όφειλα να το πω.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Είστε πάντοτε ευγενικός.

Λοιπόν, κύριε Πρόεδρε, το ΚΚΕ στη Διάσκεψη των Προέδρων είχε εκφράσει μια συγκεκριμένη άποψη, η οποία βεβαίως απορρίφθηκε, ότι θα πρέπει λόγω των έκτακτων καταστάσεων που προκύπτουν από την πανδημία να διακοπεί η λειτουργία της Βουλής και αυτή να συγκαλείται μόνο όταν υπάρχουν έκτακτα ζητήματα, τα οποία σχετίζονται με τα θέματα που προκύπτουν για την αντιμετώπιση της πανδημίας ή για τις επιπτώσεις που αυτή έχει στους εργαζόμενους και στη λαϊκή οικογένεια.

Τέτοιου είδους ζητήματα πρέπει να απασχολούν τη συνεδρίαση και όχι άλλου είδους νομοσχέδια. Δεν μιλάμε για το σημερινό που είναι μια κύρωση σύμβασης αλλά τουλάχιστον το αυριανό ή και αυτό που σχεδιάζεται για μεθαύριο είναι πολύ σημαντικά νομοσχέδια. Το αυριανό θυμίζω είναι για την ακτοπλοΐα, που επί της ουσίας στηρίζει τα συμφέροντα των εφοπλιστών. Το μεθαυριανό που σχεδιάζεται να μπει στην Ολομέλεια, για τα επαγγελματικά ταμεία, είναι ένα ακόμη νομοσχέδιο το οποίο τσακίζει τον κοινωνικό χαρακτήρα της ασφάλισης. Τέτοιου είδους σημαντικά νομοσχέδια, τα οποία σχετίζονται με τους εργαζόμενους και τα λαϊκά στρώματα και έχουν σημαντικές επιπτώσεις, δεν μπορεί να συζητούνται με διαδικασίες fast track.

Γι’ αυτό ακριβώς επαναφέρουμε την πρόταση -θα το βάλουμε και αύριο- ότι δεν μπορεί να συζητούνται αυτά τα τόσο σημαντικά νομοσχέδια με τέτοιου είδους διαδικασίες. Επιμένουμε για το αυριανό νομοσχέδιο ότι πρέπει να ανασταλεί η συζήτησή του. Δεν πρέπει, δηλαδή, να έρθει με τέτοιου είδους διαδικασία.

Και το λέμε αυτό, γιατί ακριβώς αξιοποιείται η συνεδρίαση της Ολομέλειας για να αναδειχθεί και η Βουλή σε ένα «πλυντήριο», ένα «πλυντήριο» σοβαρών ευθυνών για τα ζητήματα της δημόσιας υγείας της Νέας Δημοκρατίας, του ΣΥΡΙΖΑ αλλά και του Κινήματος Αλλαγής, όταν τα κόμματα αυτά έφεραν την κατάσταση της δημόσιας υγείας στο σημερινό επίπεδο, κάτω από τα όριά της, με κλειστές υποδομές, με κλειστές κλινικές, με τεράστιες ελλείψεις σε ανθρώπινο δυναμικό αλλά και υλικοτεχνικές υποδομές.

Από αυτή την άποψη περισσεύει η υποκρισία σήμερα που οι εκπρόσωποι των κομμάτων αυτών μιλάνε για το πόσο με τις πολιτικές τους στήριξαν τη δημόσια υγεία. Αποτελεί πρόκληση, κατά τη γνώμη του ΚΚΕ, να μην τολμούν να πουν ούτε καν να κάνουν ένα ίχνος αυτοκριτικής. Γιατί η πολιτική τους, ακριβώς, είναι αυτή που υπονομεύει τον δημόσιο χαρακτήρα της υγείας, όταν θεωρούν ότι η υγεία είναι ατομική ευθύνη, για αυτή την πολιτική της Ευρωπαϊκής Ένωσης και όχι ότι είναι συνολική, συλλογική υποχρέωση του κράτους να την παρέχει δωρεάν και χωρίς διακρίσεις σε όλους όσους διαμένουν στη χώρα μας. Αυτά είναι τα αποτελέσματα και αυτά βιώνουμε. Δεν θα ήθελα να αναφερθώ περαιτέρω στα ζητήματα αυτά. Έχουμε μιλήσει και πριν, θα ξαναμιλήσουμε ενδεχόμενα και άλλες φορές σε άλλες ευκαιρίες.

Όσον αφορά τη συγκεκριμένη κύρωση συμφωνίας, λέει για την αναβάθμιση της δημόσιας εικόνας της χώρας μας, την αναβάθμιση της θέσης της στο διεθνές στερέωμα. Αλήθεια, αυτή η δημόσια εικόνα περιλαμβάνει τις εκατοντάδες χιλιάδες λαϊκά νοικοκυριά που ζουν κάτω από το όριο της φτώχειας; Περιλαμβάνει τις εκατοντάδες χιλιάδες νοικοκυριά, τα οποία ζουν σε συνθήκες ενεργειακής φτώχειας; Περιλαμβάνει τα εκατομμύρια των ανέργων, των υποαπασχολούμενων; Περιλαμβάνει τους θανάτους από εργατικά ατυχήματα και τις συνθήκες εργασίας στους χώρους δουλειάς; Αυτά τα περιλαμβάνει η διεθνής εικόνα της χώρας μας; Όχι, βέβαια.

Αλήθεια, η αναβάθμιση της διεθνούς εικόνας της χώρας μας θα αντιστρέψει την κατάσταση που βιώνουν τα λαϊκά στρώματα; Θα ωφεληθούν σε κάτι από αυτή τη διεθνή εικόνα της χώρας μας; Όχι, βέβαια.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Γιατί γίνεται αυτή η αναβάθμιση της διεθνούς εικόνας της χώρας μας; Μα για τις διεθνείς μπίζνες. Από αυτή την άποψη, τι ερχόμαστε να επικυρώσουμε τώρα; Μία δωρεά 800.000 ευρώ, την οποία κάνει το Ίδρυμα «Ωνάση» με την εταιρεία του, για να αναβαθμιστεί -λέει- η διεθνής εικόνα της χώρας μας. Και πρέπει να τους πούμε και ευχαριστώ και να επιβραβεύσουμε αυτή τη στάση, όταν οι εφοπλιστές συνολικά δεν πληρώνουν δεκάρα τσακιστή για φορολογία, κερδίζοντας δισεκατομμύρια -και στις συνθήκες της κρίσης. Και με τα 800 χιλιάρικα θα ξεπλύνουν όχι μόνο τα τεράστια χρέη τα οποία έχουν και τις τεράστιες ευθύνες τις οποίες έχουν και για τις συνθήκες διαβίωσης των εργαζομένων στα καράβια τους, αλλά ταυτόχρονα θα αναβαθμιστεί και η εικόνα τους, θα αποκτήσουν δωρεάν διαφήμιση μέσα από αυτή τη διαδικασία. Και, βεβαίως, δεν θα αποκτήσουν μόνο δωρεάν διαφήμιση για τον καλό χαρακτήρα τον οποίο έχουν ως «ευεργέτες», αλλά ταυτόχρονα μέσα από αυτή τη διαδικασία θα αυξήσουν και τις μπίζνες τους, άρα και τα κέρδη τους. Γι’ αυτό γίνεται.

Από αυτή την άποψη, λοιπόν, κύριε Πρόεδρε, το ΚΚΕ καταψηφίζει τη συγκεκριμένη κύρωση της συμφωνίας δωρεάς ανάμεσα στο ελληνικό δημόσιο και στο Ίδρυμα «Ωνάση».

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές, η χώρα μας ζει μια διπλή κρίση. Και εγώ θα αναφερθώ στον κορωνοϊό, που είναι η μία πλευρά της έντονης δυσκολίας, της κρίσης που περνάει η χώρα μας αυτή τη στιγμή. Να πω και εγώ από την πλευρά μου ότι η παραίνεση «Μένουμε στο σπίτι» είναι ό,τι πιο πολύτιμο μπορεί αυτή τη στιγμή να ειπωθεί στον ελληνικό λαό από ένα πολιτικό κόμμα.

Θέλω να εξάρω τη στάση της Εκκλησίας της Κρήτης, η οποία χθες ή προχθές με απόφαση που πήρε, έκανε αυτό που έπρεπε να έχει κάνει και η Εκκλησία της Ελλάδος, αλλά που εχθές το απέφυγε σχεδόν και πολύ σωστά η πολιτεία συμπλήρωσε το κενό.

Η δημόσια υγεία είναι το παν αυτή τη στιγμή και πρέπει όλοι να συμβάλλουμε στην προστασία της, γιατί αυτό που λένε οι νοσηλευτές και οι γιατροί «μείνετε σπίτι σας, γιατί έχει όρια η αντοχή του συστήματός μας» είναι νομίζω ό,τι το καλύτερο μπορεί να ειπωθεί. Στηρίζουμε, λοιπόν, κάθε μέτρο που εισηγούνται οι ειδικοί, οι γιατροί, οι ειδικοί γιατροί οι λοιμωξιολόγοι και αποφασίζει η Κυβέρνηση, δηλαδή η πολιτεία.

Μεταφέρω παράπονα υπαλλήλων των τραπεζών, όπου δέχονται καθημερινά αρκετούς ανθρώπους, κυρίως ηλικιωμένους, χωρίς να υπάρχει ιδιαίτερος λόγος για μια πληροφορία σχετικά με τον λογαριασμό τους. Θα πρέπει να ληφθούν μέτρα και σε αυτή την κατεύθυνση.

Η ορθολογική στάση, κυρίες και κύριοι Βουλευτές, είναι η μόνη μορφή απάντησης. Έχουμε τη θλιβερή εμπειρία -και τώρα- να έχουμε παραδείγματα μη ορθολογικών στάσεων, που θέλω να τα αναφέρω με τον τίτλο τους μόνο: Η συνομωσιολογική, ότι κάποιοι επεξεργάστηκαν σε εργαστήρια και ανακάλυψαν έναν ιό, με σκοπό κ.λπ., δεύτερον, η ανεπίγνωστη στάση της δήθεν μαγκιάς ότι δεν τρέχει τίποτα -υποχωρεί αυτό- τρίτον, ο τρόμος που ποτέ δεν ήταν λύση -ούτε και τώρα είναι- και τέταρτον και τελευταίο –ευτυχώς- ο ιδεαλιστικός περί πλουσίων, οι οποίοι κ.λπ..

Κυρίες και κύριοι, η ανοησία ούτε φάρμακο έχει ούτε εμβόλιο μπορεί να ανακαλυφθεί γι’ αυτή. Πρέπει να κοιτάμε με προσοχή τις επόμενες μέρες, εβδομάδες, όχι την ανακοίνωση των μέτρων αλλά την εφαρμογή τους σε ό,τι αφορά τις ασφαλιστικές εισφορές, σε ό,τι αφορά τους φόρους, σε ό,τι αφορά το σωστό μέτρο που φέρεται να έχουν πάρει οι τράπεζες για τις δόσεις εκείνες που πληρώνονταν μέχρι 31 Δεκεμβρίου, αλλά στο νέο έτος δεν μπορούν να πληρωθούν. Αυτό το μέτρο που ακούγεται σωστό, θα το δούμε στην πράξη, όπως και όλα τα μέτρα θα τα δούμε στην πράξη. Ανακουφιστική ακούγεται η χθεσινή απόφαση του Eurogroup σε σχέση με την ευελιξία, σε ό,τι αφορά τα πρωτογενή πλεονάσματα της Ελλάδας.

Η δεύτερη όψη της κρίσης ακούει στο όνομα Τουρκία. Η ήττα της Τουρκίας στα σύνορά μας στον Έβρο δεν πρέπει να σημάνει ρουτίνα και δεν σημαίνει ρουτίνα για τους ανθρώπους -αξιωματικούς και οπλίτες- του Στρατού και των Σωμάτων Ασφαλείας. Μία φορά ακόμη από το Βήμα αυτό της Βουλής θέλω να δώσω συγχαρητήρια. Αλλά δεν αξίζουν συγχαρητήρια, παρά μόνο προβληματισμός, για ορισμένες τάσεις, παραδείγματος χάριν, ενός Ευρωβουλευτή που τον άκουσα χθες ή προχθές να λέει για τα σύνορά μας, ότι δήθεν εμείς, για να αποκρούσουμε αυτή την προσπάθεια να μετακινηθούν πληθυσμοί, να απειληθεί η Ελλάδα ασύμμετρα, να επιχειρηθεί εναντίον της χώρας μας η εφαρμογή ή υλοποίηση μιας υβριδικής απειλής, ότι εμείς προφασιστήκαμε τον κορωνοϊό, ή ότι εμείς αμυνθήκαμε μέσα από αυτόκλητους νταήδες που πήραν τα όπλα τους και πήγαν πάνω. Είναι στενάχωρο να τα ακούμε ξανά.

Επίσης, ένα κείμενο διανοουμένων πριν από λίγες μέρες που ήταν μέσα και υπογραφές γνωστών και πολύ σοβαρών ανθρώπων, απορώ όμως πως δέχθηκαν να υπογράψουν ένα κείμενο που βιάζεται ακόμα και να προδικάζει τις απόφασεις του Δικαστηρίου των Δικαιωμάτων του Ανθρώπου, μάλιστα σε ό,τι αφορά τα σχετικά ασφαλιστικά μέτρα ήταν και «υπέρ» των αποφάσεων που η Ελλάδα πήρε.

Θεωρώ, κυρίες και κύριοι Βουλευτές, πάρα πολύ σοβαρές αυτές τις στιγμές, ούτως ώστε ο καθένας να αφιερώνει χρόνο, κείμενο, λόγια, λόγο προς τον ελληνικό λαό στηριγμένο σε ιδεοληψίες, σε εσφαλμένες θεωρήσεις της πραγματικότητας.

Κλείνοντας, θέλω να κάνω και μια αναφορά στη δωρεά. Κύριε Υφυπουργέ, επιφυλάξεις εξέφρασαν πολιτικοί οργανισμοί στην Αίθουσα αυτή και το Κίνημα Αλλαγής διά του κ. Φραγγίδη στην συνεδρίαση της Διαρκούς Επιτροπής Εξωτερικών και Άμυνας. Ο κ. Κεγκέρογλου, και εγώ σήμερα λέμε αυτό που είπε ο κ. Φραγγίδης, δηλαδή λέμε ναι στη δωρεά. Υπογραμμίζουμε τα σοβαρά πρόσωπα, τα σημαντικά πρόσωπα που συμμετέχουν στη σχετική επιτροπή που θα παρακολουθεί την εξέλιξη της δωρεάς, αλλά θέλω να σας απευθύνω ένα ερώτημα λογικής:

Δεν μου λέτε, τι είναι αυτό το πρόγραμμα όπως το έχετε καταλάβει εσείς; Οι 800.000 ευρώ είναι δωρεά. Άρα, παραινέσεις του στυλ «δώστε αυτά τα χρήματα για να πάρετε κάτι άλλο» δεν είναι παραινέσεις που μπορεί να απευθυνθούν σε μια κυβέρνηση. Είναι ιδιωτική δωρεά. Ούτε τα διαφεύγοντα έσοδα του δημοσίου είναι θέμα, αφού αν δεν υπήρχε η δωρεά, δεν θα υπήρχαν και αυτά τα έσοδα. Δεν είναι σκόπιμο να κάνουμε κριτική σε τέτοιες μη σοβαρές -κατά τη δική μου γνώμη και κατά τη δική μας γνώμη- απόψεις.

Ωστόσο, εγώ είμαι πάρα πολύ περίεργος να καταλάβω ποια είναι η ουσία του προγράμματος. Να τοποθετήσουμε ξανά την Ελλάδα εκεί που της αρμόζει μετά από τόσα χρόνια κρίσης. Σωστό. Η Ελλάδα, όμως, επανατοποθετείται μέσα από την πορεία της οικονομίας της, μέσα από την αντοχή της απέναντι στην προσπάθεια της Τουρκίας, μέσα από αυτά που κάνει για την αντιμετώπιση αυτού του κορωνοϊού που φάνηκαν σωστά.

Και, κύριε Καραθανασόπουλε, το Εθνικό Σύστημα Υγείας αντέχει. Μάλιστα ο γνωστός σας ίσως καθηγητής της ιατρικής του Πανεπιστημίου Πατρών, ο κ. Χαράλαμπος Γώγος, όπως ενημερώνει και τους πολίτες της πόλης και τους ασθενείς και τους μη ασθενείς, μπορεί να σας διαβεβαιώσει και εσάς -αν δεν το έχει κάνει ήδη- ότι το σύστημα και στην Αχαΐα αντέχει. Παρ’ ότι δέχθηκε τα πρώτα κρούσματα και ήταν πάρα πολλά τα προβλήματα που είχε, εν τούτοις και αντέχει και έχει εξορθολογίσει την κατάσταση. Συνεπώς, δεν είναι σκόπιμο κανείς να κάνει μια τέτοιου είδους κριτική. Αλλά η κριτική που εμείς κάνουμε -απευθυνόμαστε σε εσάς αυτή τη στιγμή σε σχέση με το πρόγραμμα- νομίζω ότι είναι πάρα πολύ λογική. Η υγεία αντέχει στην Ελλάδα -δεν είμαστε Ιταλία, δεν είμαστε Ισπανία- και είναι μια καλή κίνηση της χώρας που έχει και δυναμική να παραγάγει αποτελέσματα και εκτός συνόρων.

Η οικονομία μας, όπως κινήθηκε τουλάχιστον από τη λήξη των μνημονίων και μετά και στα τελευταία τρίμηνα του 2019, είναι ελπιδοφόρα. Οι προβλέψεις για το 2020 ήταν καλές. Ήρθε αυτή η ιστορία τώρα να μας δυσκολέψει και να μας δυσκολέψει πολύ. Αλλά η Ελλάδα έχει δώσει τα σημεία της γραφής της.

Επίσης, αυτό που έγινε με την Τουρκία, το λέω για πολλοστή φορά στην Ολομέλεια, μας αναβαθμίζει. Τούτο το πρόγραμμα τι θα κάνει; Πραγματικά απορώ και απορώ για το τι θα κάνουν οι εκλεκτοί που στελεχώνουν τη σχετική αρμόδια επιτροπή. Δεν μπορώ να αντιληφθώ -πραγματικά- τι είναι αυτό που μας λείπει και που θα το αντικαταστήσει η εφαρμογή αυτού του προγράμματος. Ως δωρεά το αποδεχόμαστε. Γιατί να πούμε όχι; Αλλά ένα πρόγραμμα, το οποίο περνάει και από τη Βουλή και λέμε τη σύμφωνη γνώμη μας, πιο πολύ εμείς που είμαστε σύμφωνοι από τους συναδέλφους και τα κόμματα που κρατούν επιφυλάξεις, δικαιούμαστε να σας ρωτήσουμε: Τι θα κάνετε με το πρόγραμμα αυτό που δεν θα το κάνατε, αν δεν το είχατε;

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει η κ. Μαριλίζα Ξενογιαννακοπούλου από τον ΣΥΡΙΖΑ.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι σίγουρο ότι ζούμε πρωτόγνωρες στιγμές, στιγμές που πρέπει να δείχνουμε απόλυτη πολιτική ευθύνη, κοινωνική ευθύνη και αλληλεγγύη. Η Βουλή –είναι φανερό σήμερα, είναι μια πρωτόγνωρη εικόνα αυτή- πολύ σωστά συμμετέχει σε όλη αυτή τη συνολική προσπάθεια, προκειμένου να στηριχθεί αυτή η αλυσίδα πρόληψης και αλληλεγγύης και να στηριχθεί η δημόσια υγεία και φυσικά να μπορέσει να περάσει όρθια η ελληνική κοινωνία αυτή τη μεγάλη δοκιμασία.

Παίρνω, κύριε Πρόεδρε, αυτή την ευκαιρία, για να ευχαριστήσω και τους εργαζόμενους τους υπαλλήλους της Βουλής, οι οποίοι κάτω από αυτές τις δύσκολες συνθήκες βοηθούν για να μείνει η Βουλή ανοιχτή και να μπορεί να κάνει αυτές τις στοιχειώδεις νομοθετικές διαδικασίες μέσα στο πλαίσιο φυσικά που έχει αποφασιστεί.

Είναι φανερό ότι σε αυτή τη μεγάλη δοκιμασία η ανθρώπινη ζωή είναι η πρώτη μας προτεραιότητα και για αυτόν τον λόγο τα μέτρα είναι σωστά, τα στηρίζουμε. Ο κ. Τσίπρας, ο Πρόεδρος της Αξιωματικής Αντιπολίτευσης, του ΣΥΡΙΖΑ, σε συνομιλία που είχε χθες με τον κ. Μητσοτάκη εξέφρασε αυτή τη στήριξη, αλλά φυσικά υπέβαλε και μια σειρά από προτάσεις που θεωρούμε ότι πρέπει να ενισχύσουν ακόμα περισσότερο αυτή την προσπάθεια τόσο όσον αφορά στην περαιτέρω ενίσχυση, την ουσιαστική ενίσχυση πέρα από την αναγνώριση και τα ευχαριστώ, που ολόψυχα όλοι στέλνουμε στο ιατρικό, νοσηλευτικό και σε όλο το προσωπικό του Εθνικού Συστήματος Υγείας, αλλά και την έμπρακτη στήριξη, τη χρηματοδοτική, με τις αναγκαίες προσλήψεις που αυτή τη στιγμή εκκρεμούν. Μιλάμε για τις μόνιμες τέσσερις χιλιάδες προσλήψεις ,και πάνω από όλα τη μακροπρόθεσμη στήριξη και ανάπτυξη του Εθνικού Συστήματος Υγείας και του κοινωνικού κράτους.

Ταυτόχρονα, πρέπει να στηρίξουμε με πολύ πιο αποτελεσματικό τρόπο την οικονομία, τους εργαζόμενους, οι οποίοι αυτή την περίοδο ζουν πολύ μεγάλη ανασφάλεια και θα νιώσουν πολύ γρήγορα να πλήττονται από όλη αυτή την διαδικασία, όπως επίσης και τις μικρομεσαίες επιχειρήσεις.

Διότι, κυρίες και κύριοι συνάδελφοι, αν για τον κορωνοϊό ακόμα δεν έχει, δυστυχώς, βρεθεί το φάρμακο -και όλοι ελπίζουμε να βρεθεί γρήγορα- ξέρουμε όμως πολύ καλά ότι το φάρμακο για την οικονομία είναι η αλλαγή πολιτικής. Γι’ αυτό και είναι ένα βήμα το ότι χτες στο Eurogroup υπήρξε μια διαφορετική θεώρηση κάτω από την πίεση της πανδημίας και της μεγάλης οικονομικής συνέπειας που θα έχει συνολικά για όλη την Ευρώπη όσον αφορά στην ευελιξία για το Σύμφωνο Σταθερότητας, όσον αφορά για κονδύλια και για ένα ταμείο, όπως ακούστηκε, για τη στήριξη και των εθνικών συστημάτων υγείας και της εργασίας και των επιχειρήσεων.

Όμως, βέβαια, όλα αυτά πρέπει να γίνουν πράξη, πρέπει να γίνουν μια μόνιμη οικονομική διαφορετική θεώρηση μιας άλλης επεκτατικής πολιτικής και, σίγουρα, έχει μεγάλη σημασία, πώς και η χώρα μας θα αξιοποιήσει αυτές τις δυνατότητες και πώς θα τις επεκτείνει περαιτέρω.

Διότι σε μια περίοδο, κύριε Υπουργέ, που ζούμε -και επειδή ασχολείστε και με την εξωτερική οικονομική πολιτική- τις ευρύτερες πιέσεις και η ευρωπαϊκή οικονομία που ήταν ήδη στα πρόθυρα της ύφεσης αλλά και η ελληνική οικονομία, πιέσεις, αλλά και πολύ σοβαρά προβλήματα συνεπειών, είναι σημαντικό και τώρα φαίνεται -και τώρα πλέον μέχρι και ο κ. Σταϊκούρας και ο κ. Πέτσας το ομολόγησαν κάτω από την πίεση των γεγονότων- το ότι η Ελλάδα είναι οχυρωμένη με αυτό το «μαξιλάρι» των 35 δισεκατομμυρίων και απέναντι σε αυτές τις νέες και μεγάλες πιέσεις των αγορών και βλέπουμε και τα ζητήματα με τα spreads και όλα τα θέματα που αυτή τη στιγμή εξελίσσονται, αλλά και όσον αφορά στη δυνατότητα επιλογών πολιτικής, που πρέπει να είναι πολιτικές που να έχουν συγκεκριμένη κατεύθυνση.

Εμείς, λοιπόν, με πολλή σαφήνεια λέμε τι πρέπει να γίνει παραπάνω. Σαφής στήριξη του Εθνικού Συστήματος Υγείας σε προσλήψεις και σε πόρους. Σαφής στήριξη της εργασίας: Πρέπει να ξαναδείτε το θέμα των απολύσεων. Πρέπει να ενισχυθεί το πλαίσιο της εργασίας, να μην υπάρχει καμμία συνέπεια όσον αφορά στους μισθούς, τις αποδοχές, τις άδειες και πρέπει να υπάρχουν και οι αντίστοιχοι έλεγχοι. Σαφώς πρέπει να υπάρχει στήριξη των κοινωνικά αδύναμων και εκεί πρέπει να το δείτε όσον αφορά στη δυνατότητα να υπάρξει μια επιπλέον στήριξη.

Σαφώς πρέπει να υπάρχει στήριξη των επιχειρήσεων. Εδώ πέρα είναι φυσικά και τα φορολογικά ζητήματα, αλλά πρέπει να δείτε και την περαιτέρω στήριξη, προκειμένου και οι θέσεις εργασίας να μη χαθούν, αλλά να μπορεί, πραγματικά, να σταθεί συνολικά και η οικονομία μας και η ελληνική κοινωνία.

Θα πρέπει ο ΟΑΕΔ να πάρει πολύ περισσότερες δυνατότητες παρέμβασης και οικονομικής ενίσχυσης, δύο θέματα κρίσιμα, κύριε Υπουργέ. Πρέπει να αντιμετωπιστεί στη ρίζα της η αισχροκέρδεια που βλέπουμε να αναπτύσσεται. Έχουν γίνει δειλά μέτρα προς αυτή την κατεύθυνση και, μάλιστα, υπήρχαν αντιφάσεις και δηλώσεις στην αρχή, οι οποίες δεν άρμοζαν περί ελευθερίας της αγοράς και όλων αυτών. Τώρα έχει ενισχυθεί κάπως ο έλεγχος. Δεν αρκεί αυτό.

Εμείς λέμε ότι πρέπει να υπάρχει διατίμηση, τουλάχιστον, σε θέματα που αφορούν άμεσα την προστασία της υγείας και της υγιεινής του ελληνικού λαού και των πολιτών.

Ταυτόχρονα, πρέπει τώρα, κάτι που ήδη έχει κάνει η Ιταλία και έχει γίνει ήδη και μια συζήτηση…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό και ολοκληρώνω, κύριε Πρόεδρε, παρακαλώ.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Όσον αφορά στο θέμα της αναστολής των πλειστηριασμών και της επέκτασης της προστασίας της πρώτης κατοικίας, είναι πολύ κοντά η ημερομηνία. Πρέπει τώρα, επιτέλους, η Κυβέρνηση να δώσει μια παράταση και να δει ξανά αυτό το θέμα.

Θα ήθελα, κύριε Πρόεδρε, να κλείσω όσον αφορά στο σχέδιο νόμου που συζητούμε σήμερα, λέγοντας, όπως είπε και ο εισηγητής μας προηγουμένως, ότι εμείς δεν είμαστε αντίθετοι ούτε στην έννοια της ευεργεσίας και της χορηγίας προς το δημόσιο, με τη διευκρίνιση, βέβαια, ότι αυτό δεν υποκαθιστά σε καμμία περίπτωση την ευθύνη της πολιτικής και της άσκησης πολιτικής από την πλευρά της Κυβέρνησης και της πολιτείας ούτε φυσικά είμαστε αντίθετοι στο να στηριχθεί η εικόνα της χώρας μας.

Όμως, έχουμε έντονες επιφυλάξεις και για αυτό πηγαίνουμε στο «παρών», πρώτα από όλα γιατί θεωρούμε ότι η στρατηγική ενίσχυσης της εικόνας της χώρας μας δεν μπορεί να είναι έξω από μια συνολική εθνική στρατηγική θεσμικής, οικονομικής και κοινωνικής ανασυγκρότησης της χώρας από τη συνολική μας πολιτική και αξιακή θεώρηση και επίσης, γιατί δυστυχώς και οι όποιες διευκρινίσεις έχουμε λάβει μέχρι στιγμής όσον αφορά στη στοχοθεσία, το πλαίσιο, τη διαδικασία που θα υλοποιηθεί το συγκεκριμένο πρόγραμμα της χορηγίας, δεν έχουμε ακόμα κατανοήσει ακριβώς πώς θα συνεισφέρει και πώς θα υλοποιηθεί.

Για αυτόν τον λόγο και εμείς επιμένουμε στη θέση μας, στο «παρών» και φυσικά θα ακούσουμε και τις περαιτέρω διευκρινίσεις. Όμως, πιστεύουμε ότι δεν έχουμε πειστεί για τη χρησιμότητα και την αποτελεσματικότητα αυτής της συγκεκριμένης προγραμματικής δέσμευσης.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει η Κοινοβουλευτική Εκπρόσωπος της Νέας Δημοκρατίας, η κ. Ζωή Ράπτη.

**ΖΩΗ ΡΑΠΤΗ:** Κύριε Πρόεδρε, κύριε Υφυπουργέ, κυρίες και κύριοι συνάδελφοι, η συζήτηση του σχεδίου νόμου του Υπουργείου Εξωτερικών για την κύρωση της σύμβασης δωρεάς μεταξύ του κοινωφελούς Ιδρύματος «Αλέξανδρος Ωνάσης» και του ελληνικού δημοσίου έρχεται σε μια κρίσιμη στιγμή της ιστορίας, όπου η υφήλιος βάλλεται από την εξάπλωση του κορωνοϊού, που εξελίσσεται πλέον ως πανδημία.

Παρά τις δύσκολες συνθήκες που επικρατούσαν στο Εθνικό Σύστημα Υγείας μετά και τη δεκάχρονη κρίση, η Κυβέρνηση αντέδρασε ταχύτατα, οργανωμένα και αποτελεσματικά. Δύσκολες αποφάσεις όπως το κλείσιμο των σχολείων, των δικαστηρίων, των εμπορικών κέντρων και των χώρων διασκέδασης και συνάθροισης του κοινού, ελήφθησαν εγκαίρως σε σχέση με άλλα μεσογειακά κράτη και ευτυχώς, κράτησαν τη χώρα μας ανάμεσα σε αυτές με σχετικά χαμηλή διασπορά της νόσου, αναστέλλοντας, μέχρι σήμερα τουλάχιστον, τη ραγδαία αύξηση των κρουσμάτων που απαιτούν νοσηλεία στα νοσοκομεία της χώρας.

Όμως, ας μη γελιόμαστε. Τα δύσκολα είναι μπροστά μας, όπως είπε και ο Πρωθυπουργός, καθώς δεν υπάρχει αμφιβολία ότι θα έχουμε το επόμενο διάστημα αύξηση των σοβαρών κρουσμάτων και άνθρωποι θα χάσουν τη ζωή τους. Για αυτόν τον λόγο πρέπει να οπλιστούμε με ψυχραιμία και να ακολουθούμε τις οδηγίες των ειδικών.

Θέλω και εγώ από αυτό το Βήμα να δώσω κουράγιο και να ευχηθώ από καρδιάς γρήγορη ανάρρωση σε όλους τους συμπολίτες μας που νοσηλεύονται είτε σε νοσοκομεία είτε σε κατ’ οίκον νοσηλεία.

Το κύριο μέλημα από την πρώτη μέρα για την Κυβέρνησή μας ήταν να περιορίσει, όπως είπα προηγουμένως, στον ελάχιστο αριθμό αυτούς που θα χρειαστούν νοσηλεία. Για τον λόγο αυτόν, με μια ευρεία καμπάνια, την περίφημη καμπάνια «Μένουμε στο σπίτι», η Κυβέρνηση υπογράμμισε την ανάγκη προσήλωσής μας, αφ’ ενός, στα καθήκοντά του κατ’ οίκον αυτοπεριορισμού μας, αλλά και στα καθήκοντα της ατομικής υγιεινής, καθήκοντα τα οποία ο ΕΟΔΥ ανέλυσε διεξοδικά, με έμφαση ακριβώς στην ανάληψη της ατομικής ευθύνης από τον καθένα μας, καθόσον αυτή η ανάληψη της ατομικής ευθύνης συνίσταται όχι μόνο στο να μην αρρωστήσουμε εμείς οι ίδιοι, αλλά να μη γίνουμε φορείς και διασπείρουμε τη νόσο στον διπλανό μας, παιδί, γονέα, γείτονα φίλο, με πιθανώς δραματικές συνέπειες για όλους.

Παράλληλα, η Κυβέρνηση φρόντισε να λειτουργήσουν ταχύτατα οι δομές του κράτους, τις οποίες φυσικά, ενσαρκώνουν οι άνθρωποι, που έχουν την ευθύνη τους. Πράγματι, το κράτος δούλεψε πολύ καλύτερα από ότι πολλοί περίμεναν και σε αυτό το σημείο θέλω να συγχαρώ την ηγεσία του Υπουργείου Υγείας, τον κ. Κικίλια και τον κ. Κοντοζαμάνη, αλλά βεβαίως και τον Πρόεδρο του ΕΟΔΥ για την ευελιξία και την αποτελεσματικότητά τους.

Πάνω από όλα, όμως, θέλω, από αυτό εδώ το Βήμα, να συγχαρώ τους γιατρούς και το νοσηλευτικό προσωπικό όλων των δομών υγείας της χώρας και κυρίως, με έμφαση στα νοσοκομεία αναφοράς για το θάρρος και την αυταπάρνηση, με την οποία αντιμετωπίζουν καθημερινά όλα τα περιστατικά.

Αυτό το μήνυμα στήριξης έστειλαν και οι πολίτες προς τους νοσηλευτές και τους γιατρούς μας την Κυριακή το βράδυ, που βγήκαν από τα σπίτια τους και χειροκρότησαν το άοκνο έργο των νοσηλευτών και των γιατρών, δίνοντας κουράγιο σε αυτούς, για να συνεχίσουν.

Κυρίες και κύριοι συνάδελφοι, ο Πρωθυπουργός Κυριάκος Μητσοτάκης στο πρόσφατο διάγγελμα του προς τους πολίτες της χώρας εξήγγειλε μια σειρά από μέτρα, τα οποία σήμερα τα Υπουργεία υλοποιούν. Μέσα σε αυτά ήταν η ενίσχυση του συστήματος δημόσιας υγείας της χώρας για την πρόσληψη δύο χιλιάδων επαγγελματιών υγείας σε νοσοκομεία, κέντρα υγείας και ΕΚΑΒ και ήδη έχουν προσληφθεί εννιακόσιοι πενήντα γιατροί και νοσηλευτικό προσωπικό με κόστος 70 εκατομμύρια ευρώ.

Επίσης, ενίσχυσε με έκτακτη χρηματοδότηση και άλλες δαπάνες, όπως τον εξοπλισμό σε μονάδες εντατικής θεραπείας, τον εξοπλισμό σε φαρμακευτικές δαπάνες για την καθαριότητα, τη φύλαξη, τη μεταφορά και ανάλυση δειγμάτων. Το κόστος όλων αυτών θα ξεπεράσει τα 200 εκατομμύρια ευρώ.

Περαιτέρω, εξήγγειλε μέτρα, τα οποία ήδη εφαρμόζονται για την προστασία των εργαζομένων, με κύρια το ευέλικτο ωράριο που έχουμε και στη Βουλή, την τηλεργασία, αλλά και την εργασία εξ αποστάσεως. Παράλληλα, όμως, δεσμεύτηκε ότι οι κρίσιμες υποδομές και υπηρεσίες δεν θα μείνουν σε υπολειτουργία. Περαιτέρω, εξήγγειλε τα μέτρα, που εφαρμόζονται ήδη, ούτως ώστε οι εργαζόμενοι με παιδιά να λάβουν άδεια ειδικού σκοπού, την οποία το κράτος χρηματοδοτεί, καθώς και μέτρα για τη στήριξη εκείνων, που εργάζονται με εξηρτημένη εργασία στην περίπτωση διακοπής λειτουργίας της επιχείρησης, στην οποία εργάζονται.

Μέσα στο πλαίσιο αυτό ήταν και η παροχή στήριξης στις μικρές και μεγαλύτερες επιχειρήσεις για την αναστολή της πληρωμής των φορολογικών και ασφαλιστικών υποχρεώσεων, αλλά και των δόσεων για ρυθμίσεις σε εφορία και ασφαλιστικά τους ταμεία. Ήδη σήμερα, όπως μάθαμε, κατόπιν σχετικής πρόσκλησης της Κυβέρνησης, οι τράπεζες αποφάσισαν τη στήριξη των επιχειρήσεων αυτών, που είναι συνεπείς, με αναστολή καταβολής χρεολυσίων, δανείων -επιχειρήσεις που είναι στον κρίσιμο τομέα του τουρισμού, της εστίασης και της λιανεμπορίας- μέχρι τις 30 Σεπτεμβρίου.

Τέλος, για τη στήριξη των σπουδαστών, αλλά και των μαθητών σε όλα τα εκπαιδευτικά ιδρύματα της χώρας δόθηκε η δυνατότητα εξ αποστάσεως εκπαίδευσης και στα ΑΕΙ. Ήδη λειτουργεί αυτό για την Γ΄ λυκείου, αλλά και στο επόμενο διάστημα, την επόμενη εβδομάδα, θα γίνει προσπάθεια, ούτως ώστε αυτό να υλοποιηθεί και για τα λύκεια της χώρας.

Κυρίες και κύριοι συνάδελφοι, τις τελευταίες δύο εβδομάδες η Κυβέρνηση βρέθηκε να αντιμετωπίζει πράγματι, μια διπλή απειλή, αυτή της παράνομης εισβολής προσφύγων και μεταναστών, από τα ανατολικά σύνορα της και αυτή της ραγδαίας εξάπλωσης του κορωνοϊού. Τόσο την πρώτη όσο και τη δεύτερη τις αντιμετώπισε με τολμηρές αποφάσεις, γρήγορες αντιδράσεις και προνοητικότητα στη λήψη των αναγκαίων μέτρων.

Παράλληλα, ενεργοποίησε και αξιοποιεί τη στήριξη των ευρωπαίων εταίρων μας στο προσφυγικό και μεταναστευτικό ζήτημα τόσο σε επίπεδο άμεσης οικονομικής ενίσχυσης με 700 εκατομμύρια ευρώ σε επίπεδο αναγκαίων τεχνικών μέσων, αλλά και ανθρώπινου δυναμικού, που βρίσκεται ήδη σήμερα στα σύνορα της πατρίδας μας και συνεργάζεται με τις Ένοπλες Δυνάμεις και την αστυνομία μας.

Το ίδιο θα επιδιώξει να κάνει και στο ζήτημα αντιμετώπισης των οικονομικών συνεπειών της επιδημίας του κορωνοϊού ζητώντας τη μείωση των στόχων για το πρωτογενές πλεόνασμα, για να ενισχυθεί η οικονομία μας.

Τέλος, θα αξιοποιήσει στο έπακρο όλες τις ιδιωτικές δωρεές για τη στήριξη της χώρας μας. Αυτό είναι προφανές. Έτσι ενήργησε για την αντιμετώπιση των μεταναστευτικών ροών, αποδεχόμενη τη δωρεά δέκα πλωτών σκαφών από την Ένωση Ελλήνων Εφοπλιστών για την ενίσχυση των θαλασσίων συνόρων μας, έτσι ενήργησε με την αποδοχή της δωρεάς του Ιδρύματος «Σταύρος Νιάρχος» για την κατασκευή ενός υπερσύγχρονου νοσοκομείου στην Κομοτηνή, έτσι πράττει και σήμερα με την αποδοχή του ποσού των 800.000 ευρώ από το Ίδρυμα «Αλέξανδρος Ωνάσης», προκειμένου να προετοιμάσουμε την προώθηση της χώρας στο πλαίσιο του προγράμματος «Repositioning Greece».

Το έργο θα υλοποιηθεί μέσω του φορέα υλοποίησης «ΑΡΙΟΝΑ» που τρέχει ήδη σήμερα τη «Στέγη Γραμμάτων και Τεχνών» και όλοι έχουμε δει ότι αυτό γίνεται με εξαιρετικά αποτελέσματα. Το αντικείμενό του, όπως το ανέλυσε ο εισηγητής μας και θα το αναλύσει -είμαι βεβαία- και ο κύριος Υπουργός, συνίσταται στην παράδοση μιας σειράς έργων και υπηρεσιών, που σχετίζονται με την αναβάθμιση και την ενίσχυση της διεθνούς εικόνας της χώρας, ενώ το δημόσιο δεν επιβαρύνεται, με την υλοποίηση του εν λόγω έργου.

Σε μια χώρα, κυρίες και κύριοι συνάδελφοι, όπως η Ελλάδα μετά και την πανδημία, που έχει ενσκήψει θα είναι περισσότερο αναγκαία από ποτέ η αναβάθμιση και ενίσχυση αυτής της διεθνούς εικόνας για την ποικιλότροπη στήριξη -μεταξύ άλλων- και του πολύπαθου τομέα του τουρισμού.

Ο κόσμος μας, αγαπητοί συνάδελφοι, θα είναι ένας άλλος κόσμος, μετά την παρέλευση των συνεπειών της πανδημίας και η χώρα μας. Με αυτόν τον τρόπο και με αυτήν τη δωρεά θα λάβει περαιτέρω στήριξη για να επιτύχει την οικονομική της ανόρθωση. Συνεπώς νομίζω ότι καθίσταται άνευ ετέρου επιτακτική ανάγκη να το υπερψηφίσουμε όλοι.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα κλείσουμε με την ομιλία του Υφυπουργού Εξωτερικών, κ. Κωνσταντίνου Φραγκογιάννη.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Ευχαριστώ, κύριε Πρόεδρε.

Αξιότιμοι κύριοι Βουλευτές, με το σχέδιο νόμου, που συζητείται σήμερα στην Ολομέλεια, κάτω από τις πολύ ειδικές συνθήκες που βιώνει ο πλανήτης μας και μαζί και η χώρα μας, το Υπουργείο Εξωτερικών επιδιώκει την κύρωση σύμβασης δωρεάς μεταξύ του ελληνικού δημοσίου του Ιδρύματος «Αλέξανδρος Ωνάσης» και της εταιρείας «ΑΡΙΟΝΑ ΕΛΛΑΣ Α.Ε.», η οποία είναι αντιπρόσωπος του κοινωφελούς Ιδρύματος «Αλέξανδρος Ωνάσης» στην Ελλάδα και λειτουργεί το πολιτιστικό κέντρο «Στέγη Γραμμάτων και Τεχνών Ίδρυμα Ωνάση». Θυμίζω ότι πρόκειται για την ίδια ανώνυμη εταιρεία, η οποία έχει δώσει την δωρεά, που αφορά το μεταμοσχευτικό κέντρο για τα παιδιά στο «Ωνάσειο».

Αντικείμενο της δωρεάς είναι η υλοποίηση, προμήθεια και παράδοση των έργων και υπηρεσιών, που σχετίζονται αποκλειστικά με την υλοποίηση του προγράμματος για την αναβάθμιση και ενίσχυση της διεθνούς εικόνας της χώρας μας με τον τίτλο «Repositioning Greece». Ο τίτλος αυτός είναι ένας τίτλος που εμείς δώσαμε, για να συγκροτήσουμε την ομάδα και να ονομάσουμε το έργο και δεν έχει καμμία σχέση με αναφορές άλλων σωματείων, με γκαλά τα οποία γίνονται. Δεν έχουμε καμμία σχέση, δεν γνωρίζω τίποτα γι’ αυτό, δεν έχω βρεθεί σε κανένα γκαλά και δεν μας ενδιαφέρει τίποτε από οτιδήποτε κάνει οποιοδήποτε άλλο σωματείο σε αυτήν την κατεύθυνση.

Η πρωτοβουλία «Repositioning Greece» αφορά την εκπόνηση και υλοποίηση στρατηγικής για τη βελτίωση της εικόνας της Ελλάδας διεθνώς. Ειδικότερα, προβλέπεται η αποτύπωση συγκεκριμένης στρατηγικής κοινής αποδοχής για τη βελτίωση της εικόνας της Ελλάδας με συστηματική προετοιμασία, συνεισφορά προσώπων εγνωσμένου κύρους και συμμετοχή της κοινωνίας των πολιτών. Δηλαδή μέσα από μια ψηφιακή πλατφόρμα, θα δώσουμε τη δυνατότητα στον κάθε πολίτη να εκφράσει την άποψή του αναφορικά με την εικόνα, την οποία έχει ή θα ήθελε να έχει για την χώρα μας.

Ο σχεδιασμός της στρατηγικής περιλαμβάνει τη διεξαγωγή ποσοτικής έρευνας, που θα προσδιορίσει την υφιστάμενη εικόνα της χώρας και θα παραγάγει δείκτες εικόνας, βάσει των οποίων θα αξιολογείται η θέση της. Κύριοι συνάδελφοι του ΣΥΡΙΖΑ, όπως είδατε, το «παράξει» το άλλαξα και το έκανα «παραγάγει»» μετά την παρατήρησή σας στην επιτροπή, όταν το είχαμε συζητήσει.

Η στρατηγική υλοποιείται με ενιαίο και πολυδιάστατο τρόπο, μέσω της οικονομικής διπλωματίας με τον προσδιορισμό ποιοτικών και ποσοτικών στόχων και τη διάχυση των κρίσιμων στρατηγικών θέσεων για την ενίσχυση της εικόνας της χώρας σε Υπουργεία και φορείς για τον σχεδιασμό των δράσεων τους. Το αντικείμενο της δωρεάς αφορά συνολικά το ποσό των 800.000 ευρώ. Ρητά αναφέρεται ότι το κόστος των προαναφερθέντων υποέργων έχει προϋπολογιστεί από το δημόσιο και καλύπτεται αποκλειστικά από πόρους του ιδρύματος, χωρίς ουδεμία συμμετοχή του δημοσίου ή ευρωπαϊκών πόρων. Η οικονομική υποχρέωση του ιδρύματος περιορίζεται και εξαντλείται στην καταβολή του εν λόγω ποσού, το οποίο δεν επιδέχεται καμμία αναπροσαρμογή ή επαύξηση.

Η υλοποίηση του έργου δεν εμπίπτει στην κείμενη νομοθεσία περί δημοσίων συμβάσεων, μελετών και εθνικών κληροδοτημάτων και δωρεών προς το δημόσιο, ενόψει του γεγονότος ότι το ελληνικό δημόσιο δεν επιβαρύνεται με το κόστος υλοποίησης του εν λόγω έργου.

Για την παρακολούθηση της προόδου του έργου προβλέπεται η συγκρότηση με απόφαση του Υφυπουργού Εξωτερικών επιτροπής που απαρτίζεται από τρία μέλη, το ένα μέλος υποδεικνύεται από τον Υπουργό Οικονομικών, το δεύτερο μέλος από τον Υφυπουργό Εξωτερικών αρμόδιο για την οικονομική διπλωματία και εξωστρέφεια και το τρίτο μέλος από το Ίδρυμα «Αλέξανδρος Ωνάσης» και ρυθμίζονται επιμέρους θέματα οργάνωσης και λειτουργίας της εν λόγω επιτροπής. Τα δικαιώματα πνευματικής ιδιοκτησίας -το τονίζω αυτό- που θα προκύψουν από το έργο περιέρχονται στο δημόσιο ως απόλυτος κύριος, νομέας και κάτοχος επ’ αυτών.

Στην εν λόγω σύμβαση προβλέπονται επίσης συγκεκριμένες φορολογικές και λοιπές απαλλαγές από τέλη, οι οποίες είναι εύλογες και τελούν εντός του απολύτως αναγκαίου μέτρου ενόψει της καθαρής δημόσιας ωφέλειας, που συνεπάγεται η σύμβαση δεδομένου ότι θα προκαλέσει ελάφρυνση του προϋπολογισμού του Υπουργείου Εξωτερικών κατά το ποσό των 800.000 ευρώ.

Στο σημείο αυτό θέλω να επισημάνω την εξαιρετικά σημαντική απόφαση της Κυβέρνησης να δώσει φορολογικά κίνητρα για τον εθελοντισμό και τα χορηγικά προγράμματα.

Η Κυβέρνηση του Κυριάκου Μητσοτάκη, στοχεύοντας στη μεγιστοποίηση του οφέλους του πολίτη, δίνει κάθε φορά τα ανάλογα κίνητρα σε όσους θέλουν να κάνουν δωρεές υπέρ του δημοσίου. Αναφέρομαι στο πρόσφατα ψηφισθέν άρθρο 22 του ν.4664/2020, όπου προβλέπεται η απαλλαγή από τον ΦΠΑ παραδόσεων αγαθών και παροχών υπηρεσιών, που αφορούν σε δωρεές, στο πλαίσιο σύμβασης δωρεάς, που συνάπτονται με φορέα του δημοσίου ή με νομικά πρόσωπα ιδιωτικού δικαίου, που έχουν συσταθεί με ειδικό νόμο για το δημόσιο συμφέρον ή με άλλες οντότητες, που εποπτεύονται από τους παραπάνω φορείς.

Η παρούσα δωρεά εμπίπτει στην παραπάνω νομοθετική ρύθμιση και για αυτό τον λόγο προβλέπεται η απαλλαγή από τον ΦΠΑ. Σημειώνω επίσης ότι ως εφαρμοστέο δίκαιο προβλέπεται να είναι το ελληνικό και κάθε διαφορά θα επιλύεται αποκλειστικά από τα αρμόδια πολιτικά δικαστήρια της Αθήνας.

Αναφερθήκατε, κύριοι συνάδελφοι του ΣΥΡΙΖΑ, στο θέμα της ανωτέρας βίας, δηλαδή του «force majeure». Αυτό είναι ένας νομικός όρος, ο οποίος υπάρχει σε κάθε σύμβαση και η αλήθεια είναι ότι ακόμη και αν δεν υπάρχει στη σύμβαση, προβλέπεται ούτως ή άλλως. Άρα, το κατά πόσο κάποιες συνθήκες στοιχειοθετούν την ύπαρξη ανωτέρας βίας ορίζεται από τους νόμους σε ελληνικό, σε ευρωπαϊκό και σε διεθνές επίπεδο.

Κυρίες και κύριοι, η ανατοποθέτηση της εικόνας της Ελλάδας στον κόσμο και η ενίσχυση της εξωστρέφειας της ελληνικής οικονομίας αποτελούν αναγκαίες συνθήκες για την επίτευξη μεγαλύτερων ρυθμών ανάπτυξης και τη διεύρυνση της παραγωγικής βάσης. Μόνο έτσι θα καταφέρουμε να δημιουργήσουμε νέο πλούτο και τις ποιοτικές θέσεις εργασίας, που έχει ανάγκη η κοινωνία μας και ιδιαίτερα η νέα γενιά. Με το σημερινό σχέδιο νόμου κάνουμε ένα μικρό, αλλά πολύ ουσιαστικό βήμα προς αυτή την κατεύθυνση.

Κάτω από αυτές τις ειδικές συνθήκες της σημερινής μέρας, θα ήθελα, κύριε Πρόεδρε, να μου επιτρέψετε να εκφράσω τη συμπαράστασή μου στους συμπολίτες μας, οι οποίοι περνάνε δύσκολες στιγμές και υποφέρουν, λόγω της πανδημίας, να εκφράσω την ευγνωμοσύνη μου απέναντι στους γιατρούς, τους νοσηλευτές και το προσωπικό του Εθνικού Συστήματος Υγείας και βεβαίως, να απευθύνω και εγώ με την πλευρά μου το μήνυμα που απευθύνουμε όλοι: «Μένουμε σπίτι».

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα να κάνω μια ερώτηση.

**ΠΡΟΕΔΡΕΥΩΝ (Απόστολος Αβδελάς):** Κύριε Λοβέρδο, έχουμε κλείσει με τον Υπουργό.

**ΑΝΔΡΕΑΣ ΛΟΒΕΡΔΟΣ:** Μια ερώτηση, κύριε Πρόεδρε. Έχω, κατά τον Κανονισμό, το δικαίωμα.

**ΠΡΟΕΔΡΕΥΩΝ (Απόστολος Αβδελάς):** Αν θέλει να απαντήσει ο Υπουργός.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Αν η ερώτηση αφορά εμένα, είμαι στη διάθεσή σας, κύριε Λοβέρδο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Εγώ σας ρώτησα κάτι πολύ πρακτικό. Και επειδή είστε άνθρωπος και της αγοράς, νομίζω ότι έχετε μεγάλη ευχέρεια να μου απαντήσετε, έξω από τη γραφειοκρατία.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Ρωτήσατε τι είναι το πρόγραμμα;

**ΑΝΔΡΕΑΣ ΛΟΒΕΡΔΟΣ:** Ναι, τι θα κάνει, δηλαδή, που δεν μπορείτε να κάνετε εσείς; Σε τι θα μας βοηθήσει στην επανατοποθέτηση- ανατοποθέτηση της χώρας;

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Ευχαρίστως να απαντήσω, κύριε Λοβέρδο.

Κατ’ αρχάς, αυτό το οποίο φέραμε στη Βουλή είναι η κύρωση της δωρεάς. Δεν φέραμε αυτό καθαυτό το πρόγραμμα. Βεβαίως, στην αιτιολογική έκθεση και στο υπόλοιπο υλικό, το οποίο είναι στη διάθεσή σας, προβλέπεται και το πρόγραμμα αυτό καθαυτό. Με μεγάλη χαρά, αν μου επιτρέπει ο Πρόεδρος, μπορώ να εξηγήσω περί τίνος πρόκειται.

**ΠΡΟΕΔΡΕΥΩΝ (Απόστολος Αβδελάς):** Βεβαίως, κύριε Υπουργέ.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Όπως πολύ σωστά είπατε, κάθε τι το οποίο κάνουμε δημιουργεί την υπόσταση της χώρας μας. Μέσα από τις κινήσεις της οικονομικής διπλωματίας, της εξωτερικής μας πολιτικής, μέσα από τις κινήσεις του εθελοντισμού, μέσα από τις κινήσεις των θεμάτων υγείας, παιδείας, πολιτισμού, τέχνης, αθλητισμού καθημερινά φτιάχνουμε την εικόνα αυτού που πραγματικά είμαστε.

Πρέπει όμως, με κάποιο τρόπο, να βγούμε και να το πούμε στην κοινωνία των πολιτών της Ελλάδος και να τονώσουμε την αυτοπεποίθησή τους και να νιώθουν καλά γι’ αυτό που πραγματικά είμαστε, όπως και να βγούμε έξω, στην κοινωνία των πολιτών του κόσμου και να εξηγήσουμε ποια είναι η σύγχρονη ελληνική πρόταση.

Η εικόνα, την οποία έχει ο πλανήτης για μας είναι η εικόνα που προέρχεται από τρεις βασικούς πυλώνες. Είναι η εικόνα που έχει σχέση με την ιστορία μας, με τον πολιτισμό μας, με αυτό που κουβαλάμε μαζί μας τα τελευταία τρεις-τέσσερις χιλιάδες χρόνια. Έχει σχέση με τη φιλοσοφία, με τον πολιτισμό, με την αρχαία ελληνική ιστορία. Ο δεύτερος πυλώνας έχει σχέση με την ομορφιά του τόπου, με το φυσικό τοπίο, με την κουζίνα μας, με τη φιλοξενία μας, με τη ζωή στην Ελλάδα, με το ελληνικό καλοκαίρι. Ο τρίτος πυλώνας έχει σχέση με τη γραφειοκρατία, με την κρίση, με τη φτώχεια, με τη δυσκολία με την οποία οι άνθρωποι τα βγάζουν πέρα και θέλουμε και αυτό να το αλλάξουμε.

Θέλουμε να βγούμε και να πούμε τι πραγματικά είμαστε. Όπως η Αγγλία χρησιμοποίησε το «Great» από το Great Britain -ας με συγχωρέσει ο κ. Βελόπουλος, που θα χρησιμοποιήσω λίγα αγγλικά, γιατί θα μιλήσω για χώρες εκτός Ελλάδος- και είπε «sports is great, hospitality is great, culture is great» και έφτιαξε μία εικόνα γύρω από τη χώρα της, όπως η Μαλαισία βγήκε και είπε «true Asia», όπως το Αζερμπαϊτζάν βγήκε και είπε «take another look» σε μία δύσκολη γειτονιά του κόσμου, όπως η Γερμανία βγήκε και είπε «wars», γιατί αυτό αντιπροσωπεύει, αυτό πραγματικά είναι, όπως το Ισραήλ και είπε «hi-tech», γιατί αντιπροσωπεύει αυτό που πραγματικά είναι ή αυτό που θέλει να είναι, έτσι και εμείς πρέπει να βγούμε και να πούμε ποιοι είμαστε. Πρέπει να βγούμε με έναν λόγο, με μία εικόνα και με έναν ήχο να πούμε τις λέξεις, αυτό που πραγματικά εκπροσωπεί την Ελλάδα του 2030.

Αυτό δεν μπορώ να το φτιάξω εγώ. Δεν μπορείτε να το φτιάξετε εσείς, κύριε Λοβέρδο. Χρειαζόμαστε ειδικούς ανθρώπους. Φτιάξαμε, λοιπόν, μία συμβουλευτική ομάδα, η οποία με έναν συστηματικό τρόπο θα προσεγγίσει την εικόνα της Ελλάδας, αυτή που θα βγούμε να δείξουμε στον κόσμο, και για τους Έλληνες και για τον πλανήτη.

Αυτή η εικόνα, λοιπόν, για να καταρτιστεί πρέπει να χρησιμοποιηθεί μία συγκεκριμένη μεθοδολογία. Πρέπει πρώτα από όλα, να ρωτήσουμε ποια είναι η εικόνα μας. Υπάρχουν δευτερογενείς έρευνες, υπάρχουν πρωτογενείς έρευνες, τις οποίες θα κάνουμε, υπάρχει η Κοινωνία των Πολιτών, που έχει άποψη γι’ αυτό που νομίζουν ότι πραγματικά είμαστε και υπάρχουν και όλοι οι φορείς του δημοσίου, τους οποίους πρέπει να ρωτήσουμε για να καταλάβουμε ποιες είναι οι ανάγκες τους και ποια είναι τα προβλήματα -σε επίπεδο εικόνας- που έχουν.

Όλα αυτά θα καταλήξουν σε μία στρατηγική, η οποία με ειδικούς ανθρώπους θα οδηγηθεί σε ένα concept και αυτό το concept -και πάλι συγγνώμη για τα αγγλικά- θα οδηγηθεί σε έναν λόγο, σε έναν ήχο και σε μία εικόνα. Και αφού αυτό περάσει από διάφορα επίπεδα, τα οποία θα εξαντληθούν σε επίπεδο της Γενικής Γραμματείας της Κυβέρνησης και του ίδιου του Πρωθυπουργού, τότε θα γυρίσουμε πίσω στην Κοινωνία των Πολιτών, που μας είπαν αυτά, τα οποία μας είπαν και θα ξανακάνουμε έρευνα, για να κάνουμε θεμελίωση -validation- ότι αυτό που φτιάξαμε είναι αυτό που πραγματικά εξυπηρετεί τις ανάγκες αυτού που θέλουμε να κάνουμε. Μόνο τότε θα έχουμε το media content, δηλαδή αυτό το οποίο πραγματικά θα παρουσιάσουμε.

Άρα, δεν πρόκειται για καμμιά ψηφιακή πλατφόρμα, όπως ειπώθηκε νωρίτερα. Δεν πρόκειται για καμμιά διαφημιστική καμπάνια. Αυτό το οποίο πρόκειται να κάνουμε είναι να δημιουργήσουμε εκείνο τον λόγο, το κείμενο, τον ήχο και την εικόνα που χρειάζεται κάθε τομέας του δημοσίου, προκειμένου να κάνει καλύτερα τη δουλειά του, έτσι ώστε όλοι μαζί να συνθέτουν την εικόνα αυτού που πραγματικά είμαστε.

Βεβαίως, είναι πολύ σημαντικό, όταν αυτό ολοκληρωθεί, να φτιαχτεί και ένα εγχειρίδιο εφαρμογής. Δηλαδή, όπως πηγαίνουμε και ρωτάμε «ποιες είναι οι ανάγκες σου» και μας τις λες και φτιάχνουμε κάτι που νομίζουμε ότι ικανοποιεί τις ανάγκες σου, πρέπει να σου δώσουμε ένα manual εφαρμογής τού πως θα εφαρμόσεις αυτό το οποίο είπαμε ότι θα κάνεις στη δικιά σου τη δουλειά. Περιλαμβάνεται κι αυτό και είναι αναλυτικά στη σύμβαση, την οποία έχουν υποβάλει. Ελπίζω να σας βοήθησα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

**ΑΝΤΩΝΙΟΣ ΜΥΛΩΝΑΚΗΣ:** Κύριε Πρόεδρε…

**ΠΡΟΕΔΡΕΥΩΝ (Απόστολος Αβδελάς):** Κύριε Μυλωνάκη, δεν είναι συνέντευξη τύπου να έχουμε τον Υπουργό στο Βήμα και να απαντάει.

**ΑΝΤΩΝΙΟΣ ΜΥΛΩΝΑΚΗΣ:** Αυτό το οποίο είπε είναι πολύ σωστό για μία χώρα όπως είναι το Λιχτενστάιν, το Λουξεμβούργο, άλλες χώρες οι οποίες δεν έχουν άλλα προβλήματα. Πολύ καλό, να το κάνουμε κι αυτό.

Αυτή τη στιγμή όμως προέχουν άλλα προβλήματα. Με τις 800.000 κάναμε μία πρόταση, μπορούμε να αγοράσουμε ένα σκάφος του Λιμενικού, μπορούμε να πάρουμε πέντε με επτά ασθενοφόρα. Αυτά είναι προβλήματα, που αντιμετωπίζει η κοινωνία σήμερα.

**ΠΡΟΕΔΡΕΥΩΝ (Απόστολος Αβδελάς):** Τα είπατε, κύριε Μυλωνάκη, στην ομιλία σας.

**ΑΝΤΩΝΙΟΣ ΜΥΛΩΝΑΚΗΣ:** Μιας και έχουμε τον Υπουργό εδώ, μπορεί να απαντήσει.

**ΠΡΟΕΔΡΕΥΩΝ (Απόστολος Αβδελάς):** Δεν μπορεί να σας πει αν θα πάρουμε σκάφος.

Κύριε Υφυπουργέ, θέλετε να απαντήσετε στον κ. Μυλωνάκη;

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Αυτό που θέλω να πω είναι το προφανές, ότι μου ανέθεσε ο Πρωθυπουργός να κάνω μία συγκεκριμένη δουλειά. Προβλέπεται στο Φύλλο Εφημερίδας της Κυβερνήσεως, στις αρμοδιότητές μου.

Αντί να ζητήσω 800.00 ή 700.000 ή 900.00 ή όσα χρειαστούν από το ελληνικό δημόσιο, από τον προϋπολογισμό του Υπουργείου, βρήκαμε από το Ίδρυμα «Ωνάση» μία χορηγία και ζητάω από την Ολομέλεια της Βουλής να κυρώσει αυτή τη χορηγία.

Το ίδρυμα -δεν μπορώ να μιλάω για λογαριασμό του- είναι καταξιωμένο για τις κοινωφελείς του πράξεις. Εάν έχετε κάποια ιδέα για μία άλλη δωρεά, νομίζω ότι πρέπει σε άλλο περιβάλλον, κάτω από άλλες συνθήκες, με το ίδιο ή με κάποιο άλλο Ίδρυμα, να το κουβεντιάσετε, αλλά το Ίδρυμα «Ωνάση» δεν άφησε 800.000 πάνω στο τραπέζι μου και είπε: παρ’ τα και κάνε ό,τι θέλεις. Υπέβαλα συγκεκριμένη πρόταση, με συγκεκριμένο τρόπο, για συγκεκριμένες ενέργειες, με συγκεκριμένες δράσεις, τις οποίες αποφάσισε να χορηγήσει.

Σας ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Εξωτερικών: «Κύρωση Σύμβασης Δωρεάς μεταξύ του κοινωφελούς ιδρύματος με την επωνυμία "Αλέξανδρος Σ. Ωνάσης", της ανώνυμης εταιρείας με την επωνυμία "ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ" και του Ελληνικού Δημοσίου».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
|  |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Εξωτερικών: «Κύρωση Σύμβασης Δωρεάς μεταξύ του κοινωφελούς ιδρύματος με την επωνυμία "Αλέξανδρος Σ. Ωνάσης", της ανώνυμης εταιρείας με την επωνυμία "ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ" και του Ελληνικού Δημοσίου» έγινε δεκτό σε μόνη συζήτηση επί της αρχής, των άρθρων και του συνόλου κατά πλειοψηφία και έχει ως εξής:

(Να καταχωρισθεί το κείμενο του νομοσχεδίου σελίδα 100α)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσα εξουσιοδότηση.

Πριν λύσω τη συνεδρίαση να ευχηθώ κι εγώ με τη σειρά μου κουράγιο σε όλους τους Έλληνες. Πιστεύω στον Έλληνα και είμαι σίγουρος ότι θα κερδίσει και αυτή τη μάχη.

Να πω στους γιατρούς, νοσηλευτές, ασθενείς, πυροσβέστες, αστυνομικούς, στους υπαλλήλους της καθαριότητας, στρατιωτικούς ότι προσευχόμαστε γι’ αυτούς. Τους ευχαριστούμε μέσα από την καρδιά μας.

Σας ευχαριστώ πολύ κι εσάς εδώ. Η Παναγιά μαζί σας.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 12.33΄ λύεται η συνεδρίαση για αύριο Τετάρτη 18 Μαρτίου 2020 και ώρα 10.00΄ με αντικείμενο εργασιών του Σώματος: νομοθετική εργασία, συζήτηση και ψήφιση του σχεδίου νόμου του Υπουργείου Ναυτιλίας και Νησιωτικής Πολιτικής: «Εκσυγχρονισμός θεσμικού πλαισίου για τις θαλάσσιες ενδομεταφορές και λοιπές διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**